РЕПУБЛИКА СРБИЈА

НАРОДНА СКУПШТИНА

Седма седница

Другог редовног заседања

2. децембар 2015. године

(Други дан рада)

 (Седница је почела у 10.05 часова. Седници председава Маја Гојковић, председник Народне скупштине.)

\*

\* \*

 ПРЕДСЕДНИК: Поштоване даме и господо народни посланици, настављамо рад Седме седнице Другог редовног заседања Народне скупштине Републике Србије у овој години.

 На основу службене евиденције о присутности народних посланика констатујем да седници присуствују 104 народна посланика.

 Молим вас да убаците своје идентификационе картице у посланичке јединице ради утврђивања кворума.

 Констатујем да је, применом електронског система за гласање, утврђено да је у сали присутно 119 народних посланика и да имамо услове за рад.

 Обавештавам вас да су оправдано спречени да седници присуствују следећи народни посланици - Олгица Батић и Зоран Живковић.

 Настављамо рад о предлозима закона из тачака од 3. до 6. дневног реда – Предлог закона о потврђивању Међународне конвенције против регрутовања, коришћења, финансирања и обуке плаћеника, Предлог закона о потврђивању Споразума између Владе Републике Србије и Владе Румуније о бављењу плаћеним пословима чланова породице чланова дипломатских или конзуларних представништава, Предлог закона о потврђивању Споразума између Владе Републике Србије и Владе Грузије о укидању виза за носиоце дипломатских и службених пасоша и Предлог закона о потврђивању Споразума између Владе Републике Србије и Владе Републике Финске о сукцесији и консолидацији билатералних уговора (заједнички јединствени претрес)

 Обавештавам вас да данас на седници присуствује овлашћени министар Александар Антић, као и вршиоци дужности помоћника министра спољних послова, амбасадор Драган Момчиловић, амбасадор Драган Жупањевац, амбасадор др Славољуб Царић, Љиљана Зарубица, Лидија Лакчевић Зивлаковић, Марина Лозар и Јасмина Пекмезовић, овлашћени да присуствују данашњој седници.

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 170. став 1, а сходно члану 157. став 2. Пословника Народне скупштине, отварам заједнички јединствени претрес о**:** Предлогу закона о потврђивању Међународне конвенције против регрутовања, коришћења, финансирања и обуке плаћеника, Предлогу закона о потврђивању Споразума између Владе Републике Србије и Владе Румуније о бављењу плаћеним пословима чланова породице чланова дипломатских или конзуларних представништава, Предлогу закона о потврђивању Споразума између Владе Републике Србије и Владе Грузије о укидању виза за носиоце дипломатских и службених пасоша и Предлогу закона о потврђивању Споразума између Владе Републике Србије и Владе Републике Финске о сукцесији и консолидацији билатералних уговора.

 Министре, да ли желите реч? (Да.)

 Изволите.

 АЛЕКСАНДАР АНТИЋ: Уважена председнице, даме и господо народни посланици, дозволите, пошто ово објективно није материја која је предмет разматрања ресора министарства којим се ја бавим, али као овлашћени представник Владе, да у најкраћем покушам да прођем кроз ова четири предлога закона о потврђивању споразума или међународних конвенција које се налазе на данашњем дневном реду Скупштине.

 Кренућу, наравно, од Међународне конвенције против регрутовања, коришћења, финансирања и обуке плаћеника. Ту конвенцију СФРЈ је потписала 12. децембра 1990. године. У марту 2001. године, СРЈ, као правни сукцесор, потврдила је да остаје потписница ове конвенције. Оно што је важно истаћи јесте да је ову конвенцију до сада ратификовало 33 државе, од чега су четири чланице ЕУ – Белгија, Хрватска, Италија и Кипар. Такође, Немачка, Пољска и Румунија потписале су конвенцију, али нису је ратификовале. Потврђивањем ове Међународне конвенције, Република Србија сврстала би се у групу земаља које регрутовање, коришћење, финансирање и обуку плаћеника санкционише као кривично дело и као морално неприхватљиву форму ратовања.

 Оно што је важно истаћи је да је овај парламент у октобру 2014. године у допунама Кривичног законика прописао два нова кривична дела која се односе на учествовање држављана Републике Србије у рату или оружаном сукобу у страној земљи или организовању учествовања држављана Републике Србије у рату и оружаном сукобу у страној земљи. Тим изменама Кривичног законика Република Србија је дефакто прилагодила своје законодавство управо кључним елементима ове конвенције, што значи да самом ратификацијом ове конвенције Србија не би дошла у позицију да мења свој законодавни оквир и да мења свој кривично-правни систем, односно ова конвенција, сама по себи, представља један логичан след догађаја и потврђивање нечега што је већ део нашег кривичног законодавства.

 За реализацију оваквог законског пројекта нису потребна додатна средства и, наравно, овај закон би ступио на снагу осмог дана од његовог објављивања у „Службеном гласнику Републике Србије“.

 Када је у питању Предлог закона о потврђивању Споразума између Владе Републике Србије и Владе Румуније о бављењу плаћеним пословима чланова породице чланова дипломатских или конзуларних представништава у Народној скупштини Републике Србије, пре свега желим да истакнем да је Споразум са Владом Републике Румуније закључен 14. јула 2015. године, да су ноте између министарстава спољних послова размењени и да те две ноте сачињавају предметни Споразум, да је Споразум базиран на реципрочној основи и омогућава запошљавање, уз накнаду, чланова породице, дипломатског и другог особља државе и именовање у складу са унутрашњим прописима државе пријема.

 Дефакто, то је нешто што је постала међународна пракса. Такви споразуми се све чешће потписују између држава, јер пре свега полазе од чињенице да је у пракси у дипломатско-конзуларним представништвима примећено и дошло се до сазнања да брачни другови запослених у ДКП-у не желе да „прате“ своје партнере из немогућности да се професионално остварују, због обавезе да због таквог свог чина губе своја радна места у својој домовини, да немају ту врсту социјализације. Све се то, наравно, негативно одржава и на запослене у ДКП-овима, тако да овакви споразуми, понављам, постају пракса. Република Србија је до сада потписала овакве споразуме са четрнаест других држава, и то са**:** Канадом, САД, Холандијом, Шпанијом, Белгијом, Аргентином, Словенијом, Израелом, Македонијом, Турском, Португалом, Швајцарском, Финском и коначно Румунијом. Са Албанијом, Немачком, Италијом, Бразилом, Аустралијом, Француском и Украјином преговори ради закључивања ових споразума су у току.

 Када је у питању Споразум између Владе Републике Србије и Владе Грузије о укидању виза за носиоце дипломатских службених пасоша, пре свега желим да истакнем да Србија има дипломатске односе са Грузијом од 1995. године, да су ти политички односи са Грузијом добри, да Грузија није признала независност јужне српске покрајине, да то нису учинили поред бројних међународних притисака. Разлози за то су, наравно, поред пријатељских односа који постоје и чињенице да Грузија има сличне проблеме везано за Абхазију и Јужну Осетију, да су односи са Грузијом традиционално добри, пријатељски, да нису довољно развијени, да са Грузијом немамо велики број међународно потписаних уговора, да ниво економске сарадње и потенцијали могу да се унапреде и да је ово један од корака који иде у том правцу.

 Оно што су чињенице, да смо ми са Грузијом имали пун визни режим, да је Влада Грузијe 2011. године донела једнострану одлуку о укидању виза за наше држављане за боравак до 365 дана. Ми због визног режима, Шенгенског споразума нисмо били у могућности да на такву њихову меру реципрочно одговоримо, да су били у току преговори око, да кажем, одређене врсте либерализације од 2013. године, и да је коначно постигнут Споразум везано за дипломатске и службене пасоше који је реципрочног карактера и којим се изузимају од визног режима носиоци важећих дипломатских и службених пасоша Србије и Грузије до прибављања виза за улазак, транзит и боравак на територији друге стране у трајању од 90 дана од датума првог уласка.

 И, коначно, Споразум између Владе Републике Србије и Владе Републике Финске о сукцесији и консолидацији билатералних уговора, закључен је разменом дипломатских нота између Амбасаде Републике Финске у Београду и Министарства спољних послова 15. априла 2015. године. Овим споразумом две земље су утврдиле који је од уговора закључен између СФРЈ, СРЈ и Србије и Црне Горе, са једне стране, и Републике Финске, са друге стране, и даље важе у односима између две земље. На овај начин разјашњена су и стања уговора потписани и након 1992. године, а пре стицања самосталности Републике Србије 2006. године и ствара се ослонац за закључење нових билатералних споразума у областима од интереса за обе државе.

 Реч је о Уговору између СФРЈ и Републике Финске о избегавању двоструког опорезивања, реч је о Споразуму између Владе СФРЈ и Владе Републике Финске о превозу у међународном друмском саобраћају, Споразум између Савета министара Србије и Црне Горе и Finnvera, који поступа у име Републике Финске у одређеним комерцијалним кредитима. Закон прописује да је надлежни орган за спровођење овог споразума Министарство спољних послова и да, наравно, Споразум ступа на снагу осмог дана од његовог објављивања у „Службеном гласнику“.

 Захваљујем на пажњи и на великом интересовању који сте показали за ова четири закона.

 ПРЕДСЕДНИК: Хвала, министре.

 Насмејали сте ме, па не могу да наставим.

 Да ли желе известиоци надлежних одбора реч?

 Да ли председници, односно овлашћени желе реч?

 Реч има магистар Ђорђе Косанић. Изволите.

 ЂОРЂЕ КОСАНИЋ: Поштовани министре са сарадницима, председавајућа, даме и господо народни посланици, надам се да ћу имати и мало више пажње када говорим о овој теми.

 Пред нама је више предлога закона и то**:** Предлог закона о потврђивању Међународне конвенције против регрутовања, коришћења, финансирања и обуке плаћеника. Затим, предлози закона о потврђивању Споразума између Владе Републике Србије и Владе Румуније, Владе Грузије, Владе Републике Финске и две одлуке о давању сагласности на финансијски план регулаторног тела за електронске медије за 2015. годину и финансијски план Агенције за енергетику Републике Србије за 2015. годину.

 Моје излагање данас биће усмерено на Предлог закона о потврђивању Међународне конвенције против регрутовања, коришћења, финансирања и обуке плаћеника. Говорићу о овој теми, на самом почетку, и вратићу се на време распада бивше Југославије и на тешке ратне сукобе на њеним просторима, свакако су се отворила врата свим радикалним доктринама, нарочито, национализму и радикалном исламизму.

 У сукобу на Блиском истоку када је у питању Балкан до сада је највише учествовало људи из Босне и Херцеговине, са подручја Косова и Метохије, Албаније, а забележено је и на десетине држављана из Македоније, Црне Горе и, свакако, Србије. Република Србија се још увек не сматра већом регрутном базом иако имамо све учесталије случајеве одласка и покушаја регрутовања наших држављана.

 Оно што је важно истаћи, нажалост, све је учесталије учешће жена у ратним сукобима. Разлога зашто је то учестало јесте више, првенствено ослањање на фактор изненађења. Све чешће су у примени и злоупотреба деце у ратним сукобима. Због тога је потребно да се кроз систем образовања разговара о потенцијалној опасностима и драстичним последицама по њихову безбедност и свакако живот. Овај проблем мора бити сагледан из више углова и није довољно да потпишемо санкције, већ је важно да превентивно делујемо на сузбијање овог тренда који не води ничем добром.

 Вратићу се на саму Конвенцију, треба рећи да она забрањује регрутовање, коришћење, финансирање и обуку плаћеника, као и само деловање плаћеника и то треба сматрати кривичним делом, као и регрутовањем међународне сарадње ради спречавања оних кривичних дела, њиховог гоњења и свакако, још једном кажем, спречавање.

 Иначе, сама Конвенција је усвојена у Њујорку 1989. године. За државе чланице УН Конвенција је била отворена од децембра 1990. године, што је учинила и тадашња СФРЈ, а ступила је на снагу у октобру 2001. године, а у то време СРЈ, чији је правни сукцесор Република Србија, потврдила је да остаје потписник поменуте Конвенције. Иначе, саму Конвенцију до сада је потписало 33 државе. Све чланице државе које су ратификовале ову конвенцију дужне су да устроје законске оквире у којем ће систематизовати кривична дела која обухватају противправна дела свих починилаца на које се овај законски оквир односи. Србија је то учинила доношењем Закона о допунама Кривичног законика у октобру 2014. године и на тај начин дала допринос превенцији тероризма и терористичких аката као последица организовања регрутовања, финансирања, разних мултинационалних екстремно националистичких и фунадаменталистичких група и свакако појединцаца.

 Овде желим да кажем да ЈС у потпуности подржава борбу против тероризма. Страшно је оно што се догодило у Паризу, али желим да кажем да ми желимо да то што се догодило у Паризу називамо истим именом са оним што се догађа на Косову и Метохији.

 И на самом крају желим да кажем да ће Посланичка група ЈС у дану за гласање подржати како Предлог закона о коме сам говорио тако и остале предлоге закона из ове обједињене расправе. Захваљујем. (Аплауз.)

 ПРЕДСЕДНИК: Реч има народни посланик Мехо Омеровић.

 МЕХО ОМЕРОВИЋ: Добар дан, уважене колегинице и колеге, поштована председнице Скупштине, уважени министре Антићу, у својству овлашћеног представника Посланичке групе СДПС, од четири предлога закона којим се ратификују међународни споразуми, посебну пажњу посветити и говорићу искључиво и само о овом првом предлогу, а то је Закон о потврђивању Међународне конвенције против регрутовања, коришћења, финансирања и обуке плаћеника. Нескромно ћу рећи да Посланичка група СДПС има и већу одговорност за расправу по овој теми, јер пре непуних годину дана, 10. октобра 2014. године, управо на предлог СДПС ми смо извршили измене и допуне Кривичног законика Републике Србије, којим смо увели два нова кривична дела, против човечности и других добара заштићених међународним правом и то кривично дело учествовања у рату или оружаном сукобу у страној држави и кривично дело организовања и учествовања у рату или оружаном сукобу у страној држави.

 Дакле, држава Србија се кроз ове измене и допуне Закона сврстала у ред оних земаља које повећавају свој међународни кредибилитет и поштују преузете међународне обавезе. Овим изменама и допунама, ми смо унапредили своје кривично и правно законодавство. Мислим да је важно да као одговорно друштво, као држава са својим правним механизмима и инструментима, делујемо на све израженију безбедносну појаву радикализације и врбовања грађана Републике Србије за учешће у страним конфликтима.

 Сведоци смо последњих неколико година, нажалост, учешћа држављања Републике Србије на страним ратиштима, а најзначајнија су свакако Сирија и Украјина. Важно је да смо и кроз овај закон у само нешто више од годину дана, успели да постигнемо оно што нам је био првобитни циљ. Дакле, обесхрабрили смо и ставили у исту раван све оне који су намеравали или су већ били на једном од ових ратишта да то што чине јесте кривично дело. Ја, нажалост, немам још увек податке о томе колико се оних држављана Републике Србије који су учествовали на неким ратиштима вратило у Србију и да ли су процесуирани, да ли су у складу са новим кривичним законодавством били подвргнути оптужницама, односно да ли је тужилаштво реаговало и у којој је то фази, али о томе ћемо вероватно разговарати у неком од наредних дана.

 Овај закон о потврђивању Међународне конвенције, треба бити искрен, касни, касни када смо у питању као држава. Зашто? Зато што је 1999. године међународна заједница ратификовала и донела ову конвенцију, тачније речено, 12. децембра, од 12. марта 2001. године Република Србија је, као сукцесор бивше СФРЈ, потврдила да остаје потписница ове конвенције и, ево, тек данас, крајем 2015. године она се налази пред нама, народним посланицима и ми ћемо је, уверен сам и убеђен у дану за гласање и ратификовати и самим тим потврдити оно што сам рекао када је у питању кредибилитет наше државе и када је у питању проблем одласка наших грађана на страна ратишта. Јер, овим законским решењима и потврђивањем ове конвенције ми ћемо демотивисати и даље одлазак страних грађана у кризна подручја.

 Оно што желим да нагласим, мислим да, када је у питању тероризам, када је у питању највећи изазов са којим се суочава савремени свет, па самим тим и наша држава и регион, јер, подсетићу вас, управо из држава бивше Југославије, нашег региона, десетине и стотине људи су на неки начин ангажовани на неким од страних ратишта.

 Због тога је немогуће, треба бити искрен, до краја дефинисати прописом и, рекао бих, прописати и предвидети све могуће ситуације, посебно не у овој области, а, подсетићу вас, у овој области ни научна теорија, ни пракса још увек нису успеле да све ово о чему ми говоримо, што је проблем савременог света, јасно и прецизно дефинишу, јер не постоје опште прихваћене норме, нити критеријуми у погледу оружаног конфликта, у погледу тога како се дефинише један оружани конфликт на одређеном делу територије било које државе на свету.

 Ми смо и сведоци, на крају крајева, читајући новине, слушајући и гледајући радио и телевизију, учествујући на разноразним међународним скуповима, на којима присуствују и најрелевантнији и највеће земље света, да се једни релевантни актери на међународној сцени опредељују за нешто што се догађа у једном делу света, као ослободилачка борба, а други то санкционишу или називају тероризмом или сепаратизмом.

 Нажалост, и ми у Србији на сопственом примеру најбоље смо осетили недостатак општеприхваћених критеријума, оно што желим да нагласим и што мислим да ће се кроз ратификацију ове конвенције и кроз пуну примену закона који смо усвојили пре годину дана и у Србији отклонити они недостаци који су присутни у свакодневној штампи. Ми морамо јасно и прецизно да дефинишемо ко су ти људи. Немојте некима да тепамо да су добровољци, а неке називамо терористима. Неки су плаћеници, а неки су пси рата, неки су сепаратисти.

 Дакле, када је у питању закон који смо усвојили и који се примењује, они су сви прекршиоци закона. Дакле, за државу Србију, за правне инструменте, за тужилаштво и за све нас, то су прекршиоци закона. Они крше закон који смо ми донели, а ви их можете називати овако или онако, они чине кривично дело које смо ми увели у наше кривично законодавство и мислим да је на тај начин Србија показала и себи, али и свету, да кроз ову ратификацију која је данас на дневном реду, после 33 земље, од чега су само четири државе ЕУ, Србија улази у ред оних земаља које схватају опасност, све консеквенце, схватају сву пошаст, зло и проблеме, оно што се назива учешћем на страним ратиштима.

 Ја бих подсетио на још једну Резолуцију СБ УН, а то је Резолуција 2178, која наглашава да се тероризам не може, нити сме повезивати са било којом религијом, са било којом националношћу или са било којом цивилизацијом. Та иста Резолуција потврђује да чланице морају да обезбеде, да су све мере које су предузете у борби против тероризма у складу са одредбама међународног права. Уочава се и кроз Резолуције и кроз ову конвенцију, коју ћемо усвојити, да тероризам не може да се победи само војном акцијом и законским одредбама, већ су потребни обавештајни подаци и стога је потребна свеобухватна координација и сарадња служби безбедности.

 Државе чланице су позване, наравно, кроз обе ове резолуције и конвенције да сарађују да би спречиле терористе, да користе савремену технологију, и на самом крају, наравно, да Савет безбедности осуђује све врсте екстремизама и захтева да се терористи разоружају и обуставе све терористичке акције учешћа у овим конфликтима.

 Мислим да смо и кроз закон о коме сам говорио, већ направили један велики искорак, да смо показали и савременом свету, и оним државама које су много пре нас ратификовале ову конвенцију, да је Србија спремна да се ухвати укоштац са овим великим злом и са пошашћу која нас је снашла.

 Ми немамо још увек прецизне податке о броју грађана Републике Србије, држављана који се налазе на ратиштима, ни у Сирији, ни у Украјини, али оно што можемо да тврдимо, то је да је после усвајања овог закон, да је после дефинисања нова два кривична дела, број оних који су отишли на та страна ратишта, занемарљив, или се може ставити на прсте једне руке.

 Наравно, очекујем да и наше правосуђе, пре свега мислим на тужилаштво, реагује благовремено оног тренутка када се они држављани Републике Србије, који су учествовали на овим страним ратиштима, поново појаве на територији Републике Србије и они морају бити процесуирани, морају одговарати за кривично дело учествовања у рату на другој територији и они морају да буду санкционисани за то што су учинили и они морају, на крају, крајева одговарати пред законом и пред државом Републиком Србијом.

 У том смислу нећу говорити о осталим конвенцијама, и СДПС ће у дану за гласање, не само подржати ову к онвенцију, него ће подржати и остале међународне споразуме који ће бити на дневном реду и које ћемо изгласати. Хвала вам на пажњи. (Аплаудирање.)

 ПРЕДСЕДНИК: Реч има народни посланик Нинослав Стојадиновић.

 НИНОСЛАВ СТОЈАДИНОВИЋ: Поштована госпођо Гојковић, уважени министре Антићу са сарадницима, додуше, из другог министарства, али поздрав и вама, колегинице и колеге народни посланици, уз све уважавање догађаја који је пред нама, Министарски самит ОЕБС-а, мислим да је тајминг ових тачака требало подесити тако да и министар, коначно, буде са нама, да може да брани ове законе, мада сте и ви то веома лепо прочитали. Што се тиче самих закона, мислим да је то нешто што треба усвојити, што се уклапа у све о чему смо раније дискутовали и разговарали.

 Када се ради о овом првом закону, Закону о потврђивању Међународне конвенције против регрутовања итд, то би требало да се усвоји, без обзира на околности, и да нема украјинске кризе, да није било Арапског пролећа и свих догађања на западном Балкану, то је требало усвојити. Али смо ми сада у једној додатно специфичној ситуацији, јер постоји реална могућност да се и са простора Србије регрутују, а по неким информацијама и обучавају, војници, плаћеници, како их већ ко зове, за рат у Сирији.

 Што се тиче другог закона, о потврђивању Споразума између Владе Републике Србије и Румуније у бављењу плаћеним пословима чланова породица, мислим да је ово један веома важан закон. Имао сам као амбасадор у Шведској један конкретан проблем, када се супруга првог секретара запослила, па је дошло до проблема, па је морала да мења дипломатски пасош регуларним пасошем, итд, итд. Наравно, ово је у реду. Ово многе земље имају, а земље које немају, рецимо, Шведска, у којој сам службовао нема овако нешто, онда се дешава да се породице раздвајају. Јер, с обзиром на примања која су тамо, не исплати се да се примања сведу на четвртину или половину. У сваком случају, ово треба прихватити, али мислим да и додатном регулативом Србија, односно преко Министарства спољних послова, треба да регулише услове када, како, ипак, нека врста сагласности Министарства треба да постоји за ову врсту запошљавања док су брачни другови, супруга или супруг, на службовању у дипломатско-конзуларним представништвима.

 Следећи закон – Споразум између Владе Републике Србије и Владе Грузије о укидању виза за носиоце дипломатских и службених пасоша. Ако се не варам, ми смо имали проблем. С тим проблемом су се сусретали и неки чланови делегација Народне скупштине Републике Србије, да смо са неким земљама имали укинуте визе за носиоце регуларних пасоша и када су били тамо на аеродрому са дипломатским пасошима тражена им је виза. Мислим да је ту спадала Молдавија, ако се не варам, и Грузија. Не знам зашто ово оволико касни, као, уосталом, и овај последњи, о сукцесији и консолидацији билатералних уговора са Финском?

 Све су ово споразуми које треба потврдити. Али, морам да констатујем да много тога долази у Скупштину Србије и када је већ све решено, припремљено, са великим закашњењем, не видим разлог да Министарство спољних послова толико касни у вези многих ствари. Ево, рецимо, овај закон о укидању виза, што смо констатовали још пре шест, седам месеци, можда и више, на Одбору за спољне послове.

 Генерално, мислим да та сарадња Министарства за спољне послове и Народне скупштине Србије није сјајна. Навешћу само последњи пример. Сви који су били амбасадори, носиоци тих функција и бранили тезе, знају како је то у прошлости ишло, 20-30 година. По први пут ове године, када смо имали одбрану теза, односно разговор са амбасадорима именованим за Немачку и Норвешку, сви материјали су носили ознаку „поверљиво“, седница је била затворена за јавност, по први пут. Наравно, када се такве ствари дешавају, аутоматски се долази у жижу јавности, мисли се да се ту нешто крије, да нешто није у реду. Морам да похвалим ту председницу Одбора и остале чланове Одбора из владајуће коалиције, који су имали разумевања и супротставили се овоме, тако да је већ следећа седница била организована на други начин.

 Нама Министарство спољних послова, тачније, министар Дачић, дугују извештај о раду. Последњи је био поодавно. Опет, кажем, уз све уважавање овога што се дешава, уз све проблеме и активности које је наша земља имала, требало би да се то до краја године уради. Уобичајено се то ради у већој сали и то су врло квалитетне дискусије.

 Желео бих да укажем и на друге пропусте Министарства. Није згодно дискутовати о дешавањима у Либији, али мислим да су ту велики пропусти направљени, као и материјалне повреде правила и да смо ми једна од ретких земаља која у Триполију има амбасаду. То је катастрофа. Да не помињем дешавања у Конзулату у Милану. Тај нови закон о спољним пословима мораће једну клаузулу, један члан да садржи. Није само битно звање дипломатске активности, морамо да сагледамо све аспекте кандидата и не могу људи који имају проблеме, који су разапети између разних проблема, породичних, финансијских и тако даље, да иду и да брукају нашу земљу у иностранству.

 Конкурс за помоћнике, колико знам, није окончан и нон-стоп, од формирања Владе, помоћници су у в.д. стању. Требало би ово подхитно одрадити и мислим да је то, такође, веома важна ствар.

 На крају, има помака у именовању амбасадора и генералних конзула, јер ми годинама немамо у веома важним државама, поменуо сам већ Немачку, сада је ту Грчка следећа која није признала Косова, неки помери постоје ту, али апелујем да се Министарство ангажује и да то мало убрза, како би на тим свим важним дестинацијама имали амбасадоре. Ту је и колега Жупањевац, који је веома успешно ту функцију обављао у Атини и знамо колико је све то важно.

 У контексту дешавања, захтев Косова за пријем у УНЕСКО (unesco) итд, веома је битно да на тим кључним местима имамо амбасадоре и да нам се не деси, рецимо, да Грчка буде уздржана, да нека тамо земља од које смо очекивали, да не наводимо о којим се земљама ради, буде против или напусти салу пре гласања.

 Да закључим, наша посланичка група СДС-ЗЗС-ЗС-Борис Тадић, подржаће ове законе, јер су у складу са свим кретањима међународним, међународном праксом, дипломатском праксом, али указујемо да би Министарство спољних послова морало да буде пуно агилније и да много започетих послова, а и онe које није ни започело у најскорије време реши.

 Ја сам овде говорио само о дипломатској делатности. Нажалост, има ту и унутрашње организације, дешавања унутар саме куће. Нећу помињати речи „старлета“ и шта ја знам, за које треба користити Вујаклију и тражити дефиниције. Има ту пуно проблема унутар куће и мислим да унутрашња организација Mинистарства, такође, заслужује велику пажњу и да ту треба порадити у наредном периоду.

 На крају, захваљујем што сте ми омогућили да све ово кажем, иако сам мало, признајем, изашао из теме. Хвала. (Аплауз.)

 ПРЕДСЕДАВАЈУЋИ (Игор Бечић): Захваљујем се.

 Реч има министар Александар Антић.

 Изволите, господине Антићу.

 АЛЕКСАНДАР АНТИЋ: Осећам макар потребу да мало реагујем на ово о чему је уважени народни посланик, господин Констандиновић (Стојадиновић) говорио, уз сагласност да ови закони, односно потврђивање споразума и конвенција дуго чека и у Влади и у парламенту, али молим да се схвати да то није питање неажурности већ, једноставно, процедуралних разлога.

 Желим да кажем две ствари око ових питања унутрашње организације и рада у Министарству спољних послова. Ту су представници Министарства спољних послова који ће то, наравно, пренети и министру и својим колегама, али мислим да на крају дана, макар у овом тренутку, не би требало да будемо превише критични према Министарству спољних послова.

 На крају 2015. године, године у којој је дефакто српска дипломатија, заиста, била на висини задатка, суочавајући се са различитим изазовима и различитим ситуацијама у којима се налазила, почев од председавања ОЕБС-у, које је по свим оценама, свих међународних фактора, урађено на један апсолутно професионалан, политички одмерен начин, преко свих оних борби које је у име Републике Србије наша дипломатија, заједно са државним врхом, водила и на крају остварила добре резултате. Морам да подсетим и на УНЕСКО, и на читаву једну активност коју су, понављам, државно руководство, министар спољних послова, читаво Министарство спољних послова, реализовали како би остварили тај резултат који смо сви заједно оценили као важан за нашу земљу.

 ПРЕДСЕДАВАЈУЋИ: Захваљујем, господине министре.

 Господине Стојадиновићу, немате право на реплику у овом тренутку.

 (Нинослав Стојадиновић: Није реплика.)

 Можете само на крају расправе.

 Реч има народни посланик Гордана Чомић.

 ГОРДАНА ЧОМИЋ: Захваљујем. Конвенција против регрутовања, коришћења, финансирања и обука плаћеника и три ратификације Споразума са Румунијом, Грузијом и Финском су добра вест за законодавца из најмање три разлога. Први је што су текстови предлога и ратификација споразума јасни и неспорни. Други је што одлучивањем о овоме унапређујемо нашу билатералну, мултилатералну сарадњу са земљама које су или предмет споразума који ратификујемо или већ потписнице Конвенције против регрутовања, коришћења, финансирања и обуке плаћеника. Треће је што се пружа могућност да говоримо о примени ових споразума и конвенције, са добром вешћу да смо на предлог посланика СДПС већ променили Кривични закон. Ратификацијом ове конвенције потпуно заокружујемо све потребне инструменте да бисмо закон и Конвенцију примењивали.

 Једна само дигресија. Имамо конвенције потписане, ратификоване, које захтевају измене закона. Таква је, на пример, Истанбулска конвенција о борби против насиља над женама, која захтева измене кривичних закона или Упутство Европског суда за људска права који се тиче крађе беба, који, такође, захтева измене Кривичних закона.

 Овакав паралелан посао који је већ урађен на Конвенцији против регрутовања, коришћења, финансирања и обуке плаћеника пружа наду да ћемо урадити ова друга два озбиљна посла и подићи кредибилитет своје земље да нисмо само на речима за ратификације конвенција, него на измени домаћег законодавства, па онда и на примени, без обзира на коју конвенцију међународну реферисали домаћим законодавством.

 Зато прво, сасвим кратко, о три споразума која звуче рутински, али решавају многе проблеме и са Финском и са Румунијом и са Грузијом, не само за припаднике Министарства спољних послова или за породице оних који су по одлуци Министарства ,у дипломатско-конзуларним представништвима у Румунији или путују у Грузију или заокруживањем претходне сарадње са Финском.

 И сада друга дигресија, згодно је, временски, да данас практично, сем још два документа, заокругљујемо ратификацијама сарадњу са Финском, с обзиром на то да се тренутно одржава Министарски савет ОЕБС-а, да је Финска земља која је била домаћин Парламентарној скупштини ОЕБС-а у јуну ове године и неко ко је предлагао документ „Хелсинки 40 плус“, заједно са Србијом и Швајцарском, а у циљу обележавања 40 година од 1995. године и чувене „Треће корпе“ на Хелсиншкој повељи која говори о људским правима.

 Вратићу се на људска права када покушам да свима нама појасним шта значи примена ове конвенције, због тога што сматрам да и данашњи, и сутрашњи и прексутрашњи састанци са педесет седам министара спољних послова ОЕБС-а у Београду треба да буду посвећени подизању теме људских права на листи приоритета и враћање на прво место како оне то захтевају, по себи, како то препоручује „Хелсинки 40 плус“ и како је, не без задовољства, морам да кажем, током председавања Србије ОЕБС-ом, заиста, и рађено, улагањем енергије, знања и вештина у дијалог са Украјином и улагањем енергије, знања и вештина у боље управљање мигрантском и избегличком кризом, која је, не као талас, запљуснула Европу, него као река.

 То је разлог зашто је добро да чим пре на предлог Министарства спољних послова урадимо ратификације свих билатерала које се тичу или наслеђивања споразума за које смо по сукцесији казали да их прихватамо или нових споразума са земљама, не само ОЕБС-а, региона или ЕУ, него државама уопште.

 Искуство које ја имам у ОЕБС-у и у сарадњи са представницима ДКП-а кроз ОЕБС, регион, у тим држава је да ретко можете да нађете људе као што су припадници Министарства спољних послова који су у немогућим условима заиста професионално обављали своје послове, и то је та трећа дигресија.

 До 2006. године било је невероватно тешко бити представник Министарства спољних послова, да ли долазиш из Црне Горе или Србије и какву политику заступаш, а само вештинама људи који су били тамо растао је углед и тадашње државне заједнице и касније Србије. Да не говорим о 10 страшних година када је наша дипломатија била потпуно искључена из европских и светских токова, а када се вештинама, знањем и вољом припадника вратила у свет и то тако што је доказивала сваког дан да јој је у том свету и место. То није мала ствар, не зато што то говори неко ко припада опозицији, него зато што се о томе јако мало говори и што се подразумева да је то рутинска ствар. Ако погледате друге земље и њихове припаднике Министарства спољних послова, видећете да то, баш, није тако чест случај да неко успе да се из потпуне блокаде статуса, без икаквог дијалога, врати у пуно светло, на међународну сцену спољне политике.

 И, ту ћу додати још једну дигресију, с обзиром на то да ћу на предстојећи буџет имати амандмане којима се повећавају средства за Министарство спољних послова, са много добрих разлога, да најавим да ћу сваку врсту обавезе штедње за Министарство спољних послова да одбијем са аргументацијом да 10 година, када смо били елиминисани из спољне политике, нисмо нигде путовали, ништа нисмо трошили на спољну политику и јако смо уштедели, страшно смо уштедели. Видели смо 2001. године колико смо уштедели, тако да не могу да проценим да ли ће бити успешно, али сматрам да је износ средстава и пажња буџета на Министарству спољних послова непримерено мала и да о томе мора да се води дијалог. Па, ако успе већ сада, супер, ако не, ето ме и следеће године на буџету.

 И то су општа места око ратификације споразума које потписујемо са земљама попут Грузије, Румуније и Финске, а надам се и са другим земљама да би један део заклопили као садржину наслеђених уговора, преузетих обавеза и свега онога чиме се наша дипломатија мучила током деведесетих и после ње.

 Конвенција против регрутовања, коришћења, финансирања и обуке плаћеника, важна конвенција и важно је да сви они који се овим незаконитим послом баве, сви они којима се тврди да је бити плаћеник дозвољено и свима онима који из разних разлога популаришу плаћеништво „казат“ шта ова конвенција и Кривични закон Србије подразумева као казну за ове незаконите радње.

 Дакле, дефиниција о томе шта је плаћеник? „1. Плаћеник је лице**:** (а) које је посебно регрутовано, у земљи или иностранству, за борбу у оружаном сукобу**;** (б) које је мотивисано да учествује у непријатељствима, ради остваривања личне користи, и коме је, заправо, у име или од стране учеснице у сукобу, обећана материјална накнада, која је значајно већа од накнаде, обећане или исплаћене борцима сличног ранга или положаја у оружаним снагама те стране**;** (ц) које није држављанин стране у сукобу нити има пребивалиште на територији коју контролише страна у сукобу**;** (д) које није припадник оружаних снага стране у сукобу, и (е) које није упутила држава која није страна у сукобу, по службеној дужности, као припадника својих оружаних снага.“ И чланом 2. се дефинише да**:** „Савако лице које регрутује, користи, финансира или обучава плаћенике, дефинисане чланом 1. Конвенције, чини кривично дело у смислу ове конвенције.“ А чини и кривично дело у смислу Кривичног закона Републике Србије.

 Шта је мој акценат и допринос информисању људи који нас слушају током ове дебате, а поготово извршне власти која треба да примењује овај закон? Неке колеге, као Мехо Омеровић, већ је спомињао да се тема плаћеника, без обзира што је регулисана Кривичним законом, а биће сада и овом конвенцијом, за коју ћу гласати, наравно, као и споразуме, не третира тако у јавности и зато ми је важно да подсетим да за сву штампу и за све медије, сем интернета, важи Закон о јавном информисању и медијима и да свака промоција плаћеништва, свако навијачко, а такозвано аналитичко, писање о томе да је добро бити негде плаћеник, такође, подразумева кривично дело. И тиме мора да се бави не овај закон, не ова конвенција него Закон о јавним медијима и информисању.

 Код нас постоји заблуда да су само јавни сервиси обавезни да поштују одредбе Закона о јавном информисању и медијима. Врло јасно пише у законима који се односи на јавно информисање и медије, шта се сме, а шта се не сме током програма, без обзира да ли су у питању електронски медији или штампани медији. Интернет је од тога изузет, да ли на срећу или нажалост, вероватно пред нама је да видимо, међутим, интернет није изузет од сајбер криминала, а с обзиром на то да ми имамо сада и потврђену конвенцију, односно имаћемо је данас за гласање, и Кривични закон, онда би било јако добро да буду сви јако пажљиви који навијају за оне који су плаћеници, а зову их добровољцима, јер су им симпатични, идеолошки блиски или било ко, ко покушава преко интернета да врбује, да популарише, да залуђује било кога, да се прикључи плаћеничкој борби, да зна да је интернет простор коме сектор у МУП-у који се бави сајбер криминалом може да приступи.

 Шта нам је проблем са темом о којој говоримо и зашто је то релативно нова тема и у дипломатији и у ратификацији. За дипломатију је 10-15 година, релативно кратак период, и како се она разликује од, иначе, међународних конвенција, уговора и закона који третирају ратне сукобе, оружане сукобе, забране злочина, третирање ратних заробљеника и све оно што је детаљно описано у међународном праву?

 Ми живимо време када је престало да буде јасно и у спољној политици и у међусобним билатералним, мултилатералним односима ко је коме непријатељ, ко није? Некад се то звало витешко време, зна се ко коме хоће да отме земљу, благо или ћерку, па поратују, па забоду заставице, па побију онолико људи и зна се ко је црн, ко је бео, ко за кога навија. Даћу вам пример колико сам у праву са питањем – ко је добар, а ко лош момак у Сирији? То што ми то не знамо или се тиме не бавимо, то је мањи проблем од тога што не зна ни међународна спољна политика, што имате различите нијансе сивог у ономе што ја зовем све лоши момци који учествују као плаћеници у изазивању сукоба, у нелегалном трошењу ресурса неке земље у ратним злочинима, чији ће се списак за Средњи и Блиски исток тек појавити за коју годину, они се сада дешавају и сада евидентирају, дакле, оно што се за сада у дипломатији, у спољној политици зове non-state actors, дакле, учесници оружаних сукоба који нису представници држава биће све бројније. И како се, онда, као држава коју обавезују други међународни уговори, међународно право, ви борите против non-state actor? Овом конвенцијом и озбиљном применом те конвенције, као и Кривичним законом где јасно пропишете шта је кривично дело, али, понављам, и разговором у јавности где је другим законима забрањено да ви због својих навијачких страсти вредносног система некога ко је плаћеник за један рат вреднујете позитивно, а некога ко је плаћен за други рат, вреднујете негативно или имате негативну кампању за једне зовући их борцима за слободу, а некад те исте зовете и терористима.

 Врло су озбиљне теме, начин на који се интерпретира рад, односно учешће у оружаним сукобима плаћеника за једно друштво, без обзира што се слажем да је наше друштво као постратно, постконфликтно, посткризно друштво једног страшног сукоба током деведесетих, који је оставио трагичне стопе оних који су га сматрали добрим, који је изненадио и Европу и направио да и светски актери тада направе многе грешке. Дакле, не ради се само о нама којима је то блиска успомена, ради се генерално о спољној политици, о односима међу државама, где је дозвољено једно исто звати борцем за слободу, па онда на њега, као, не треба да се односи ни да је плаћеник, ни да је неко ко то ради из личне користи или зато што је део те non-state actor групе, а да се зове исти тај, иста та, терористом када ради исто дело.

 Посебан проблем је што ми у свету имамо приватне плаћенике, дакле, имамо приватне институције које су сасвим у легалном законодавству својих земљама где имате припаднике оружаних формација разних врста, који на најлегалнији могући начин постоје у државама. Они не би требало да су део овог закона. Зато нећу ређати имена. Они су познати, регистровани, рад им је јаван, али би требало да се држава обавеже, и то смо ми у суштини учинили у Кривичном закону, да сваку везу некога ко је плаћеник са институцијама које живе од тога, зарађују од изнајмљивања бораца за разне ратне зоне, такође, буде кривично дело.

 Шта је крајњи циљ примене ове конвенције и закона? Крајњи циљ је да буде дијалога о томе зашто неки људи иду да буду плаћеници у ратове, крајњи циљ је да отворимо дебате о насиљу – шта је то што вас чини задовољним, што вас богати тиме што чините акте насиља којих сте свесни да су незаконити, и шта је то што можемо да урадимо као земља у својој спољној политици, да све ризике, да такво понашање буде популарисано, ширено, квалификовано, вредносно у нашој јавности смањимо на минимум и, шта је то што у оквиру спољне политике можемо да учинимо да и наш регион, у сарадњи са другим државама у региону, обезбедимо од уласка плаћеника било које врсте, и како да обезбедимо да се, онај еуфемизам, међународна заједница, која често није јасна по садржају, ко је то и шта, заиста бави овим проблемом.

 Сада се враћам на обећање да ћу говорити на крају о трећој корпи акта из Хелсинкија, о људским правима. Зато ОЕБС и овде у Београду, који се одржава, треба да говори о људским правима. Јер, државе могу да улазе у сукобе, државе могу да улазе оружјем једна другој на територију, могу да ратују, државе могу тајним каналима да плаћају „нон стејт екторе“ да врше насиље на другим територијама за државни рачун, скривено или не, полуприватне или приватне институције које регрутују, обучавају и плаћају људе којима је посао да буду плаћеници могу да се баве плаћеништвом и финансирањем оних који за рачун институција, дела институција, неформалних центара у државама иду на ратишта и у ратне зоне, али је центар овог закона онај над ким се насиље врши. То је тема људских права!

 Дакле, неко ко ненаоружан живи у ратној зони на Блиском истоку, неко ко ненаоружан живи на територији замрзнутог, сада срећом, конфликта у Украјини или у залеђеним конфликтима од Кавказа преко централне Азије или код нас, зато је важно да разумемо да је безбедност неодвојива од људских права и да се све ово описивање кривичних дела било кога на крају своди на одбрану људског права једне жене, једног мушкарца, да буде сигуран, да буде сигурна од тога да ће плаћеници некажњено бити у њеном или његовом комшилуку, и вршити насиље, злочине, шта год већ.

 Због тога се људска права не могу примењивати тако да буду смањена науштрб општег система безбедности. То је највећа опасност спољне политике двадесет првог века, да попустимо пред зидовима, пред бодљикавим жицама, да попустимо пред тим да је безбедност коју ми гарантује држава, могућа једино ако се остварује науштрб мојих људских права ...

 (Председавајући: Време.)

 ... као припаднице или припадника те државе. Хвала вам.

 ПРЕДСЕДАВАЈУЋИ: Захваљујем, госпођо Чомић.

 Да ли још неко од овлашћених представника жели реч?

 Реч има народна посланица Стефана Миладиновић, овлашћени представник Социјалистичке партије Србије.

 Изволите, госпођо Миладиновић.

 СТЕФАНА МИЛАДИНОВИЋ: Хвала, председавајући.

 Уважени министре, колеге народни посланици, пред нама јесу данас четири међународна документа о којима расправљамо, а ја ћу као овлашћени представник СПС у својој дискусији највећу пажњу посветити Конвенцији УН против регрутовања, коришћења, финансирања и обуке плаћеника.

 Последњих неколико година уочена је појава да је одређени број наших држављана организовано или самостално учествовало у војним и паравојним формацијама у иностранству и већина њих је при повратку бивала и носилац регрутације. Управо, ова појава иницирала је да се у Народној скупштини, заправо окупила је групу од 199 народних посланика да нормативно реагују и то интервенцијом у области кривичног законодавства.

 Ми смо прошле године у децембру изменама и допунама Кривичног закона унели два нова кривична дела – кривично дело учествовања у рату и оружаном сукобу у страној држави, а да лице није држављанин те стране државе, као и припадник званичне мисије међународне организације чија је Србија члан, као и самоорганизовање и учествовање у рату и оружаном сукобу у страној држави, чиме смо за ово кривично дело и предвидели казну затвора од једне до осам година.

 Такође, предвидели смо и да ко у намери извршења овог кривичног дела на територији Србије врбује и подстиче, организује групу или врши обуку другог лица или групе за извршење овог кривичног дела, опрема или стави на располагање опрему или даје, или прикупља средства за извршење тог кривичног дела, предвиђена је казна од две до 10 година затвора.

 Овим законом држава се, можемо рећи, јасно одредила према овом проблему. Конвенција УН против регрутовања, коришћења, финансирања и обука плаћеника, која је данас на дневном реду, СФРЈ је још 1990. године потписала, а Србија као правни сукцесор дала сукцесорску изјаву на потпис 2001. године када је и ова конвенција ступила на снагу, а ми, надам се, да ћемо у петак и ову конвенцију ратификовати.

 Конвенција нам даје дефиницију плаћеника и инкриминише управо дела која смо унели у наш кривични законик и тада, као и данас, ипак користимо прилику да се на овај глобални проблем, могу рећи, осврнемо са посебном пажњом. Историја је показала да ниједан век у људској цивилизацији није прошао без сукоба и различити су мотиви били у историји који су те сукобе покретали, али одувек је било плаћених ратника.

 Ипак, разлози размере сукоба којима данас сведочимо имају далекосежније последице. Свесни смо свакодневно разарања држава, масовних миграција и трагичних људских судбина. Бројни тихи сукоби, могу рећи, таласи националних и верских буђења као паравани за реализацију неких геостратешких пројеката контрола и коришћење, заправо потреба за контролом и коришћењем природних ресурса у свету покрећу свакодневно ратове и стварају тржишта за плаћенике, односно плаћене ратнике познате као „пси рата“.

 Глобализација је довела до масовне мобилизације друштвених активности, односно масовне размене идеја. Ми све предности савременог света користимо и охрабрујемо, али ширења пошасти помогнуте управо глобалном размером тешко заустављамо.

 Данашња доступност идеја масама, најширој публици канал су за манипулације и управо је тај канал најтеже и контролисати.

 Имамо велики спектар мотива за учествовање у сукобима. Они су некада економски, најчешће верски или расни и национални и сами начини мобилизације за учествовање у тим ратовима се повећавају. Управо, ова конвенција и јесте један од алата за сузбијање регрутације.

 Конвенција која је писана, заправо, још пре више од 25 година показује нам да је међународна заједница и тада имала и препознала да ова појава о којој говоримо данас може пустити своје корене и, практично, постати глобални проблем.

 Нажалост, мали је број држава чланица УН које су ратификовале ову конвенцију, свега до данас 33, и њеном ратификацијом Србија се сврстава у групу оних земаља које желе да иду у сусрет проблему и спречава могуће последице ових активности.

 Усклађивање домаћег законодавства са овом конвенцијом неће бити потребно. То смо чули управо због прошлогодишњих измена Кривичног закона и управо то потврђује спремност да се суочавамо са савременим изазовима, а могу рећи и ризицима којима смо као држава изложени, а који нису последица унутрашњих прилика, већ глобалних турбуленција.

 Република Србија још увек се не сматра регрутном базом. Имали смо забележене случајеве одласка и покушаја регрутације наших држављана у сукобима у Либији и на Блиском истоку, па и у Украјини. Наши суседи су у законодавству у овом смислу реаговали као Србија и то указује на даљу регионалну сарадњу и, заправо, став целог региона према овом проблему.

 Желим да искористим ову прилику да поновим нешто што сам и пре годину дана говорила када смо имали на дневном реду измене и допуне Кривичног законика. Желим да укажем на све учесталије учешће жена у ратним сукобима, које у највећој мери и саме јесу жртве манипулација. Жене чешће постају сарадници, али и чланови милитантних организација због своје мање упадљивости, али и чињеница да подлежу мањим мерама контроле, неретко ослањајући се и на фактор изненађења, оне постају и само оружје.

 Ипак, најподложнија манипулација јесу деца и у том смислу држава треба посебну пажњу да обрати и да кроз систем образовања и васпитања нашу омладину упознамо са свим потенцијалним опасностима и драстичним последицама које могу бити по њихову безбедност и живот.

 Изменама Кривичног закона успели смо да зауставимо тренд регрутације и завођење и слање наших грађана у радикалне групе, као што је ИСИС и њима слично. Ратификацијом ове конвенције шаљемо још једном јасну поруку међународној заједници, а то је да углед Републике Србије не може бити урушен и дискредитован појавама које ова конвенција обухвата и у том смислу СПС ће гласати за ову конвенцију.

 Поред ове конвенције, данас су и три споразума на дневном реду. Осврнућу се укратко на Закон о потврђивању Споразума између Владе Републике Србије и Владе Румуније о бављењу плаћеним пословима чланова породице, чланова дипломатских и конзуларних представништва.

 Област запошљавања чланова породице, чланова дипломатских мисија у односима између две државе до сада није била правно регулисана и постоји обострани интерес за регулисање овог питања, јер ово питање свакако можемо звати животним питањем. Познато је да се положај дипломатских и конзуларних представника заснива на Бечкој конвенцији из 1961. године, али се њима не решава и положај чланова породице у случају бављења плаћеним послом у држави пријема. Управо из тог разлога се и овакви споразуми користе.

 Иначе, Србија и Румунија имају традиционално добар однос, посебно ако узмемо у обзир да смо успоставили дипломатске односе пре више од 135 година. Овај споразум је свакако нешто што ће унапредити односе двеју држава. Свакако да ћемо и овај споразум, а и друга два билатерална споразума са Финском и Грузијом, као посланичка група подржати. Хвала. (Аплауз.)

 ПРЕДСЕДАВАЈУЋИ: Захваљујем, госпођо Миладиновић.

 Реч има овлашћени представник СНС, народна посланица Александра Ђуровић.

 Изволите, госпођо Ђуровић.

 АЛЕКСАНДРА ЂУРОВИЋ: Хвала. Поштовани председавајући, поштовани министре, колегинице и колеге народни посланици, пред нама су данас четири ратификације, једна међународна конвенција и три билатерална споразума са Грузијом, Румунијом и са Финском.

 На самом почетку хтела бих да се осврнем прво на Међународну конвенцију против регрутовања, коришћења, финансирања и обуке плаћеника, која је усвојена 4. децембра 1989. године у Њујорку и била је отворена годину дана на потписивање чланицама УН, што је Социјалистичка Федеративна Република Југославија у то време и учинила и потписала је у децембру 1990. године. Конвенција је ступила на снагу 20. октобра 2001. године, а Савезна Република Југославија, чији је правни сукцесор Република Србија, дала је сукцесорску изјаву 12. марта 2001. године и тиме потврдила да остаје потписница ове конвенције.

 Конвенцију су до сада ратификовале 33 државе, тако да ће Србија свакако бити тридесет четврта држава у свету која ће да ратификује ову конвенцију. Потврђивањем ове међународне конвенције Србија ће да се сврста у групу земаља које регрутовање, финансирање, коришћење и обуку плаћеника сматрају кривичним делом. Такође, ова конвенција спада у област међународног хуманитарног и кривичног права, па ће њеном ратификацијом Република Србија да допринесе усаглашености националног законодавства са међународним хуманитарним правом, процеса који су покренули Међународни комитет Црвеног крста и Швајцарска.

 Ово свакако неће бити први пут да Србија покаже своју потпуну посвећеност борби против тероризма, с обзиром на то да смо још прошле године као држава били коспонзори доношења Резолуције УН 2178 у борби против Исламске државе, Ирака и Леванта, а одмах након тога, на иницијативу 199 народних посланика, дошло је до измене кривичног законодавства у два члана, која су предвидела као кривично дело учествовања на страним ратиштима и организовање одлазака на страна ратишта.

 Измене овог кривичног законодавства су усвојене 10. октобра 2014. године, чиме су у оквиру главе 34. кривична дела против човечности и других добара заштићених међународним правом окарактерисана као кривична дела. Члан 386а. Кривичног законика каже да сва лица која индивидуално учествују у оружаним сукобима, као припадници војних или паравојних формација на територији друге државе, чији нису држављани и нису припадници ниједне међународне мисије, међународне организације, могу да добију казну од шест месеци до пет година, а уколико одлазе на ратишта у оквиру групе, предвиђена казна је од једне до осам година затвора.

 Кривично дело организовања, учествовања у рату, у виду одлазака група, регулисано је чланом 386б Кривичног законика, где је предвиђена казна од две до десет година затвора за оне који организују одласке на страна ратишта и који, такође, подстичу друга лица да учествују на страним ратиштима.

 Прописивање инкриминације у домаћем законодавству за ова кривична дела која су предвиђена инкриминацијама из члановима 2. и 3. Конвенције, о којој данас разговарамо, показује да није потребно усаглашавање домаћег законодавства како би одредбе ове конвенције биле примењиве и у Републици Србији.

 Оно што желим да кажем јесте да данас када имамо појачану глобалну претњу од тероризма, јер смо сведоци и недавних напада у Паризу, где је 130 жртава тог терористичког акта, а такође имамо и пример обарања руског путничког авиона изнад Синаја, где је било 224 жртве, од чега, чак, седамнаесторо деце, показујемо да је претња од тероризма попримила озбиљне размере, глобално, у целом свету.

 Ако погледамо ситуацију у нашем региону, земљама које нас окружују, можемо да кажемо да су се, такође, терористички акти дешавали у неким нашим суседним земљама. Сетимо се само онога што се недавно десило у Куманову, у Македонији, такође, и у Босни и Херцеговини, у Зворнику и Рајловцу. Можемо да кажемо да у Србији није долазило ни до каквих претњи тог типа. Желим да кажем да је првенствено заслуга за то припадника МУП-а Републике Србије, зато што будно прате ситуацију и што имају пооштрену контролу граница, као и мере надзора над повратницима са страних ратишта који дођу у Републику Србију.

 Треба имати у виду да је од почетка године па до краја новембра ове године кроз Републику Србију прошло око пола милиона миграната на својим путевима ка земљама Западне Европе и да се није десио ниједан инцидент. Свакако бих хтела да похвалим рад првенствено министра унутрашњих послова, Небојше Стефановића, који је својим личним ангажовањем доста допринео томе да се рад полиције побољша у овом периоду и да се грађани Србије осећају безбедно. Видели смо и нека истраживања јавног мњења, која кажу да се и после терористичких напада који су се десили по Европи грађани Србије и даље осећају безбедно. То показује да они имају поверење у полицију и МУП.

 Када погледамо учешће на страним ратиштима у региону која се дешавају, можемо да видимо да је председник Македоније, Ђорђе Иванов рекао да се око 70 држављана Македоније налазе на ратиштима у Сирији, портпарол полиције Косова и Метохије изјавио је да се око 120 припадника грађана Косова и Метохије вратило након учешћа на ратишту у Сирији, вратило се својим кућама. Тако да, то су све потенцијалне претње за безбедност целог региона.

 Ситуација у Србији је таква да се 26 припадника, грађана Републике Србије налази на ратиштима у Сирији. Такође, треба рећи да се њих седам вратило и процењује се да је осам изгубило живот. Мислим да су измене законодавства које смо имали прошле године, а везано за то да смо окарактерисали као кривично дело учешће на страним ратиштима, допринеле да ова бројка везано за Србију није већа и да под пуним надзором полиција спроводи мере надзора над лицима која су се вратила. То је свакако добро, што можемо да кажемо да се сада грађани Србије могу осећати безбедно и да не постоји претња од било каквог терористичког акта у Србији.

 Такође, значајна је и сарадња коју је МУП успоставило са земљама региона, јер борба против тероризма није могућа без сарадње са другим државама, а првенствено са државама региона. Ова конвенција, такође, предвиђа обавезе државе да међусобно сарађују у спречавању кривичних дела утврђених овом конвенцијом, а и обавеза хапшења и екстрадиције плаћеника који се налазе на њиховој територији.

 Сада бих се осврнула на билатерални Споразум између Владе Републике Србије и Владе Румуније о бављењу плаћеним пословима чланова породица дипломатских и конзуларних представника. Овај споразум је закључен разменом нота 14. јула ове године.

 Последњу деценију закључивање ове врсте билатералних споразума је постала пракса у билатералним односима између земаља, из разлога, што се видело да се дешава ситуација да се супружници не одлучују да прате своје брачне партнере приликом њихових дужности у иностранству у нашим дипломатско-конзуларним представништвима, из разлога што желе даље да наставе да се баве својим послом, тако да се наметнуло као потреба да се помогне на тај начин члановима дипломатског особља, не само Србије него је то пракса и у другим земљама, тако да, основни циљ, у ствари, ових билатералних споразума је очување нормалног породичног живота и, такође, задовољавање потребе и брачних партнера да могу да привређују и да раде у земљи у којој се налазе.

 Такође, члан 2, друга ствар која је важна и сврха овог споразума јесте да се ограниче привилегије и имунитети за тог брачног друга у погледу одређених послова, обима послова којима се баве, који су плаћени у земљи у којој се налазе, а имунитет тог грађанско-правног и управног поступка. Тај имунитет није примењив за кривичне, не ускраћује се имунитет од кривичног судства.

 Такође, супружници који се одлуче да раде у земљама пријема у обавези су да плаћају порезе који проистичу из тако оствареног прихода. До сада су закључени споразуми са 14 држава, а од тога је девет ступило на снагу, тако да можемо да кажемо да заиста постоји велики број наших дипломатско-конзуларних представништава која још нису закључила овакве врсте билатералних споразума. Ово је прилика да апелујемо на Министарство спољних послова да буде што више оваквих билатералних споразума, како бисмо олакшали живот нашим представницима у иностранству.

 Следећи је Предлог закона о потврђивању Споразума између Владе Републике Србије и Владе Грузије о укидању виза за носиоце дипломатских и службених пасоша. Министар спољних послова, господин Дачић, потписао је овај споразум приликом његове посете у Тбилисију 2. јуна овде године. Циљ оваквих споразума о укидању виза је јачање укупне билатералне сарадње, наравно, са очекивањима да ће посебно да дође до унапређења економске сарадње, оно што је свакако најважније за нас.

 Можемо да кажемо, везано за саму Грузију, да ниво економске сарадње не одговара потенцијалима и потребама двеју држава. Међутим, ако погледамо како је ишао тај ниво робне размене последњих година, ипак видимо одређена побољшања, с обзиром на то да је у 2013. години размена била 5,3 милиона евра, а у периоду од јануара до јула 2015. године око 17 милиона евра. Тако да, већ видимо одређена побољшања, али постоје и потенцијали у бројним областима, као што су црна и обојена металургија, текстилна и прехрамбена индустрија, грађевинарство, туризам и надамо се да ће ова врста споразума допринети да се сарадња пре свега на економском плану са Грузијом унапреди.

 Споразум са Грузијом је усклађен са одредбама типских споразума о укидању виза и процес либерализације визног режима са оним земљама којима је потребна виза за улазак у земље ЕУ. Разлог зашто је дошло до тога је да је дошло у једном тренутку до ситуације да за припаднике у Србији, за грађане Србије који имају цивилне пасоше није потребна виза за улазак у Грузију, а за оне који имају службене и дипломатске јесте била потребна, а разлог за то је што је Влада Грузије донела једнострани акт којим је укинула визе за грађане Србије још 15. јуна 2011. године за боравак до 365 дана. Међутим, овај садашњи споразум који су направиле наше две владе, у ствари, показује да је Споразум реципрочног карактера, дакле, за све носиоце дипломатских и службених пасоша обе земље важи за боравак до 90 дана.

 Хтела бих на крају да поменем и Предлог закона о потврђивању Споразума између Владе Републике Србије и Владе Републике Финске о сукцесији и консолидацији билатералних уговора. Јако је важно установити који од уговора који су закључени, са једне стране, од СФРЈ, СРЈ, државне заједнице Србија и Црна Гора и, са друге стране, Републике Финске, након 1992. године, а пре стицања самосталности Републике Србије јесу и даље на снази.

 Свакако, овде можемо да видимо да настављају да важе три важна споразума која су закључена пре стицања самосталности Републике Србије, дакле, уговори о избегавању двоструког опорезивања у односу на порезе на доходак и имовину, Споразум о превозу у међународном друмском саобраћају и Споразум о одређеним комерцијалним кредитима потписан са „Finnair“ испред Републике Финске, а са наше стране Савет министара Србије и Црне Горе 2004. године.

 Такође, за Финску могу да кажем да је ниво робне размене још увек на ниском нивоу, али да послује у Србији око 60 финских компанија и надамо се да ће више компанија наћи интерес за пословањем у Србији, а наравно и да ће компаније које раде у Републици Србији наћи свој интерес да извезу одређене производе у Финску.

 С обзиром на то да ја јесам данас као овлашћени представник СНС, али сам, такође, председник Одбора за спољне послове, а већ је био поменут рад Одбора за спољне послове и сарадња са Министарством спољних послова, хтела бих само да кажем да смо добили Извештај о раду Министарства спољних послова. Обавеза је да се министар на Одбору појави два пута годишње. У марту месецу министар Дачић је посетио Одбор за спољне послове и разговарао са члановима. Очекујемо његов долазак и у децембру месецу, чиме ће у потпуности бити испоштована правна регулатива која каже да је обавеза министра да се два пута појави. Наравно да бисмо ми желели и да можемо да разговарамо са министром много чешће, али треба имати у виду да је у току ове године Србија, заиста, имала доста важних дипломатских активности којима можемо само да се похвалимо.

 Глобално, Србија доживљава само похвале за све оно што је учинила у току ове године на побољшању билатералних односа са многим земљама, а, такође, и у оквиру рада у међународним организацијама, првенствено председавање ОЕБС-ом. Можемо само да будемо поносни на рад како председника Владе Републике Србије господина Александра Вучића, председника Републике Томислава Николића, али, свакако, можемо да имамо и речи хвале за председавање ОЕБС-ом од стране министра Дачића. Чињеница да ће сутра и прекосутра Београд да буде дипломатска престоница Европе може да нас чини поносним на све оно што смо урадили на спољнополитичком плану. Успех у УНЕСКО-у не могу да не поменем, јер то није стицај околности нити нека случајност, него је то плод напорног рада.

 Дакле, у дану за гласање, Посланичка група СНС ће да гласа за ратификацију Међународне конвенције и сва три билатерална споразума.

 ПРЕДСЕДАВАЈУЋИ: Захваљујем госпођи Ђуровић.

 Пошто немамо више пријављених за реч, прелазимо на редослед народних посланика по пријавама.

 Реч има народна посланица Александра Јерков. Није у сали.

 Народни посланик Драган Шормаз има реч.

 Изволите, господине Шормаз.

 ДРАГАН ШОРМАЗ: Даме и господо народни посланици, господо из Министарства, грађани Републике Србије, говорићу о Предлогу закона о потврђивању Међународне конвенције против регрутовања, коришћења, финансирања и обуке плаћеника.

 Као што су већ неке моје колеге у својим говорима поменуле раније, ми смо донели један закон, први у овом нашем региону, који се тиче односа према плаћеницима и који практично њихове активности ставља под кривично дело и кажњавамо их по том закону исто као и било које друге криминалце. Јер, када се неко кажњава по кривичним законима, то значи, ради се о људима који чине криминална дела и као таквима морамо сви да имамо однос према њима. Слажем се и са онима који су изнели своје мишљење.

 Моје мишљење је такво да се у одређеним ситуацијама2 јавност у Србији или један велики део медија није тако постављао према онима који су чинили таква кривична дела, али надам се да ће убудуће и после ратификације ове конвенције, нашег изгласавања овог предлога закона, сви почети да се односе према плаћеницима на исти начин као било којем другом криминалцу.

 Ти људи да би били плаћеници морају да имају одређена знања, одређене вештине, да би уопште могли да се баве таквим пословима. Србија и српски народ има велико искуство са ратовима, морам рећи, нажалост, неки други народи у Европи, уосталом, цела Европа то има, то је хиљадугодишња, да кажемо, и више, историја Европе, али неки европски народи су успели после горких искустава да се тога ману, одрекну, избегну на неки начин. Ево, рецимо, Швеђани од 1808. године нису ратовали и знамо какав је данас стандард и шведске државе и друштва и грађана и појединаца, јер већег зла, по мом мишљењу, од рата нема и већа штета не може бити нанета ниједној држави ни народу, него што је рат.

 То значи, људи који у таквим ситуацијама стичу одређена знања, вештине, они их користе на различите начине. Нажалост, неки од њих не раде то из патриотских разлога, него из разлога зараде, па чак узбуђења, или, не знам, начина живота који воле да воде, али то не мора да буде разлог за прихватање од нашег друштва таквих људи, правдање, мирење са том ситуацијом.

 Имамо две врсте таквих људи у Србији, па и у региону. Једни су нас брукали и наравно причаћу о недавној историји, о нечему што се дешавало у последњих неколико година. Отворено ћу рећи, нисам чуо да је то неко од колега изговорио, али они који су ишли на било чију страну да се боре у Украјини, брукали су нас, а ишли су на обе стране да се боре и били су плаћени и са једне и са друге стране.

 Ми подржавамо као држава територијални интегритет и суверенитет украјинске државе, што је нормално, и они подржавају наш, никада нису признали независност Косова и Метохије, и није било потребе да било ко одавде иде и да учествује у нечему што је њихов унутрашњи сукоб, можемо рећи, чак, и грађански рат. И није било потребе, нарочито, да се у неким медијима о томе навелико говори, пише, па чак су неки и славили одређене плаћенике као неке хероје, јунаке, они су оданде слали неке поруке Србији, а то је дубоко погрешно и због тога је добро што смо донели такав закон и што такви људи сада више не могу то да раде и морају бити под ударом закона санкционисани.

 Други који су у овом тренутку веома опасни и по наше друштво, по наше грађане, по нашу државу јесу они који су одлазили да учествују у борбама и они су углавном ишли, већина њих, не због тога што верују у неку идеју „Дајеша“ или „Исламске државе“, него, исто, због новца и због тога што би тамо зарадили одређена материјална средства, мада су неки ишли и из ових других разлога, погрешних убеђења. Нажалост, и у нашем региону и у нашој држави био је велики број таквих људи. Рецимо, са територије Косова и Метохије по свим подацима које имамо више од 300 појединаца учествовало је и учествује у борбама на страни исламске државе. Више од три стотине**;** за 50 се отприлике зна да је погинуло, за 80 се зна да су се вратили, а остали су још увек тамо.

 Немамо баш најбоље податке о томе шта је са тих 80 који су се вратили, мада приштинске власти тврде да су сви кажњени, да је велики број њих у затворима, да су под контролом, итд. Хвала богу, наше службе добро раде, па се не дешава да они прелазе на нашу територију да нас угрожавају и морамо о томе да водимо рачуна.

 Ово што се догодило у Паризу, мене је шокирало једно истраживање које је јуче објављено у Србији, где се каже да само 12% грађана Србије мисли да је Србија угрожена због онога што се дешавало у Паризу. А оно се није дешавало само у Паризу. Много већа штета је начињена Руској Федерацији, много већа штета, сада да не меримо колико, али, ајде да кажемо, штета је, такође, нанета и Руској Федерацији обарањем оног путничког авиона где је 270 људи погинуло, што су радили исти људи. То значи, појединачно не као глава исти, али они који подржавају и који раде за исламску државу, који су плаћени да то раде, чак су неки и на том аеродрому директно били плаћени који су ту радили.

 У последњих месец дана неколико стотина људи је од тог зла, а подсетићу вас да сам овде у претходне две године најмање десет пута говорио да је то највеће зло које се надвија над нама, нисам приметио да сам добио, ајде да каѕем, подршку колега и да су се тиме и оне бавиле, колеге у парламенту, и да су о томе говориле или упозоравале, али видели смо неке друге ствари као проблеме свакодневни живот, али овако нешто је и те како опасно. Прича о мигрантима код нас, ми тачно знамо – 3.000 их данас уђе, 3.000 их сутра изађе, именом и презименом, пишемо, нема никаквог проблема.

 Међутим, они који живе међу нама, а који улазе и у додир са овом конвенцијом, јер су плаћеници, имају одређене вештине знања, понављам, жеље, мотиве, да начине, они су много, много опаснији. У Србији је било мање од 30 људи тамо, за два наша грађанина знамо, вратили су се пре доношења оног закона и овде су међу нама, али су под контролом, нема опасности од њих. Постоји велики број оних који, видели смо, ево, рецимо, шта се десило на једном од ових ријалитија... Медији су пуни тога, рецимо, ових дана. Није да одговарамо на ту опасност као друштво на прави начин, мени се чини да не одговарамо. Имамо и међу нашим грађанима, имамо и у региону такве ситуације. У Сарајеву, еви, данас је подметнута једна бомба, сваког дана се нешто дешава, био је онај тунел, био је напад на војнике, раније се све то дешавало, имали смо онај случај у Зворнику када је нападнута и полицијска станица. Све што се дешава око нас је тренутно угрожавање наше безбедности.

 Подсетићу вас на једну ствар, у Паризу већина оних који су то чинили, па и ови који су хапшени у Бриселу, и као мрежа, у ствари грађани тих држава, европски грађани са европским пасошима. Утврђено је, то је данас објављено, јуче су објавиле и полиција и безбедносне службе Француске, један од њих који је упао на онај концерт, где је било највише жртава, обуку за пуцање из личног наоружања вршио је у стрељани француске полиције. То значи, плаћао, човек, ишао тамо и учио да пуца у стрељани француске полиције!

 Морамо овакве ствари да осуђујемо. Морамо да штитимо, обавезни смо и дужни да штитимо наше грађане и овакве појаве, и према свим тим људима морамо да будемо строги као према било ком криминалцу у нашем друштву. Због тога, иако можда некима делује да каснимо, никад није касно, али да каснимо са ратификацијом овог споразума, мислим да је много важније што смо на време донели закон.

 Ово сад, данас што завршавамо, што је одлична ствар за Србију и драго ми је да видим да сви то подржавају и да ће бити у дану за гласање једногласно подржан овај предлог закона, што је веома битно, али зато као и цело друштво, и тиме ћу завршити, убудуће морамо, понављам, морамо да осуђујемо такве појаве, ма где и ма од кога да се дешавале! То значи, и такве људе морамо да кажњавамо најстроже могуће!

 Хвала вам и у дану за гласање СНС и посланици СНС подржаће овај предлог закона, као и остале законе који су на дневном реду. Још једном хвала. (Аплауз.)

 ПРЕДСЕДАВАЈУЋИ: Захваљујем, господине Шормаз.

 Реч има народна посланица Гордана Чомић.

 Изволите, госпођо Чомић.

 ГОРДАНА ЧОМИЋ: Захваљујем. Само неколико опаски у односу на уводно излагање као овлашћене представнице ДС, са молбом да се најозбиљније узму у обзир, независно од тога што није сасвим јасно и прецизно написано у одредбама чланова Конвенције, којом се боримо против регрутовања, коришћења, финансирања и обуке плаћеника.

 С обзиром на то да сам цитирала већ први део члана 1. ове конвенције који се поклапа са одредбама нашег кривичног закона, сада у расправи члан 2. који каже да**:** „Свако лице које регрутује, користи, финансира или обучава плаћенике, дефинисане чланом 1. Конвенције, чини кривично дело у смислу ове конвенције.“ Зашто молим за тумачење овог члана?

 Како овде, тако и Кривичном закону да се може регрутовати пропагандом, да није регрутовање само лични контакт, неко ко хоће да ангажује плаћеника како му год идеологија за плаћенике била, него је регрутовање и креирање јавног мњења у којем се плаћенички посао насиља и учешћа у оружаним сукобима на територији других земаља или сам чин насиља сматра прихватљивим и пожељним у неком друштву.

 Ако бисмо успели да разумемо да креирање таквог јавног мњења, да пропаганда којом се регрутују за вредносни систем насиља плаћеног новцем или плаћеног заблудама, које су тако слатке у пропагандама, када би разумели да то није слобода говора мислим да бисмо успели да спасимо многе животе и оних који нестабилни, непредвидиви, склони утицају пропаганде решавају да буду плаћеници, а и оних на које би се насилна дела тих плаћеника односила на насиље који би они вршили.

 Зашто не стављам друге одредбе из овог члана 2, с обзиром на то да је једнак као и Кривични закон, да финансира или обучава плаћенике, због тога што то може да се раздвоји када је у питању креирање јавног мњења о потреби да се што већи број младих људи, жена или мушкараца ангажују као плаћеници за вршење насиља на територији исте или друге државе, због тога што то не мора да буде видљиво, то значи, ни финансирање, ни обука, али регрутација пропагандом је и те како видљива и на њу смо осетљиви и ми који смо дубоко против кршења овог закона и ангажовања људи за плаћенике за оружане борбе, чинове тероризма или насиља, али и они који су склони да поверују, вредносно, да је то нешто узвишено за чега вреди погинути, нешто узвишено за чега вреди убити друго људско биће или нешто толико узвишено које се може пребројати неком сумом новца, некаквим златницима и сребрњацима.

 Оспоравање, које сам чула као аргумент када сам о овоме говорила и када је у питању било доношење измена Кривичног закона, прошле године, било је да би свака врста интервенције на популарисање плаћеништва кроз вредновање идеологија за које вреди погинути било угрожавање слободе говора, што је нетачно.

 Слобода говора је увек омеђена слободом оног другог бића коме говориш. И као што је слободом говора, законом, забрањено ширење мржње, забрањено ширење нетрпељивости, забрањена је дискриминација, забрањена је популаризација идеологије која омаловажава друга људска бића по сваком његовом личном својству, тако би морало бити потпуно јасно да је далеко од слободе говора било какво популарисање неког плаћеништва које се нама свиђа, јер их сматрамо борцима за слободу, а не сматрамо их терористима или их не сматрамо плаћеницима.

 Слобода говора није простор да се у њему такве ствари сматрају, ако је законима дефинисано ко је плаћеник и за која кривична дела је сваки плаћеник, и онај ко га регрутује и обучава, дужан да одговара пред домаћим судовима или у међународној сарадњи са другим државама, а за наше грађане који чине кривична дела.

 Није у Кривичном закону, наравно, ушло посебно упозорење онима који креирају кампање у медијима, јер не може да уђе и ја се са тим потпуно слажем, али може да буде у нашем заједничком притиску на доследну примену, како Закону о јавном информисању и медијима, тако и закона којима се дефинише шта се сме, а шта не сме по интернету.

 Ако престанемо да ценимо сопствену слободу говора, која је тешко освојена, тиме што ћемо сматрати да је слобода за ширење мржње, лажи, клевете, пропаганду, довођење у заблуду, обично младих људи, и жена и мушкараца, такође, слобода говора, тиме не само да не спречавамо злочине који се могу десити, тиме не само да не помажемо младим људима који су у опасности за пропаганду – буди плаћеник, него тиме омаловажавамо и угрожавамо сопствену слободу говора да кажемо и оно што је по закону прихватљиво, што је друштвено прихватљиво и што није законом забрањено.

 Знам да ће кампања за овакве или онакве плаћеничке службе ипак бити, али сматрам својом посланичком обавезом, својом људском обавезом да нас све замолим, да кад видимо такву кампању, да кажемо – не, у наше име, не, у име оних које ми представљамо у Скупштини Србије.

 То можда неће деловати као довољно јак инструмент, али је довољно за почетак да делегитимишемо регрутовање на идејама заблуда, заноса, лажи и обећања о новцу или слави, ако одеш негде и убијеш неко људско биће, јер ту славе нема, а новци су проклети.

 Такав је вредносни систем који треба да бранимо. Хвала вам.

 ПРЕДСЕДАВАЈУЋИ: Захваљујем.

 Реч има народна посланица Љубица Мрдаковић Тодоровић, а нека се припреми народни посланик Балша Божовић.

 Изволите, госпођо Тодоровић.

 ЉУБИЦА МРДАКОВИЋ ТОДОРОВИЋ: Хвала, председавајући. Поштовани господине министре са сарадницима, колегинице и колеге, у време настанка и усвајања ове међународне конвенције против регрутовања и коришћења, финансирања и обуке плаћеника, још далеке 1989. године, мало ко је од нас могао и да претпостави да ће, како време буде пролазило, питања која регулише ова конвенција, постајати све актуелнија и омасовљенија.

 Наш народ каже да рат никоме добро није донео, али је време показало да ипак има појединих, назовимо их људима, који налазе свој интерес на туђој муци и на такав начин зарађују свој крвави новац. Дакле, овде се не ради нити о родољубљу, нити о патриотизму, нити о обавези да се земља брани, јер свега тога овде нема. Овде се ради о особама које за новац и само због новца обилазе бројна светска жаришта и проливајући туђу крв, зарађују новац.

 Ако смо некада само слушали да та врста људи постоји негде у свету, и ако нам је некада био далек и сам појам плаћеништва, дошло је време да се свакодневно суочавамо на вестима да је неко од наших грађана напустио Србију и отишао да ратује на неком страном ратишту.

 Такође, суочавамо се са вестима, најчешће негде у Европи, али ,и у суседним земљама, да је ухапшен тај и тај, за кога постоји основана сумња да је врбовао младе људе и слао их на ратом захваћена подручја одређених земаља, и то најчешће младе људе пред којима је живот и будућност. Неко их зарад, ко зна каквих и чијих интереса, шаље са картом у једном правцу, најчешће, да буду топовско месо, да убијају или буду убијени.

 У ери омасовљења електронских комуникација, када практично не постоје баријере да се све сазна или све понуди, да се о свему буде информисан, да се лаже и нуди и мед и млеко, да се нуде титула и слава, рајска задовољства и бесмртност, у тој и таквој ери наша деца која су прикачена на интернет већи део дана сусрећу се са појединцима који на изузетно перфидан начин врше регрутовање бораца, односно плаћеника и због којих се ко год оде из Србије – никад више и не врати.

 Међутим, овде није крај проблемима. Када се регрутовано лице ипак врати са белосветских ратишта натраг у земљу, тек тада на сцену ступају посттрауматски синдроми, који најчешће резултирају или суицидом или масовним убиствима или и једним и другим, или, пак, бивши плаћеници постају лица која се баве врбовањем, одабиром и регрутовањем нових плаћеника и томе нема краја.

 Томе се мора стати на крај, зарад наше деце, нас самих, зарад недужних грађана који постају жртве плаћеника повратника и, на крају, зарад људских и цивилизацијских тековина и принципа на којима почива наше модерно друштво.

 Из тих разлога се ова међународна конвенција мора усвојити, јер она нема ниједно политичко обележје, већ је искључиво људска и цивилизацијска тековина, тако да ћу у дану за гласање подржати ову међународну конвенцију, као и споразуме који су на данашњем дневном реду. Хвала. (Аплаудирање.)

 ПРЕДСЕДАВАЈУЋИ: Захваљујем, госпођо Мрдаковић Тодоровић.

 Реч има народни посланик Балша Божовић, али он није у сали.

 Реч има народна посланица Ирена Алексић.

 Изволите, госпођо Алексић.

 ИРЕНА АЛЕКСИЋ: Захваљујем. Поштовани председавајући, поштовани министре са сарадницима, уважене колегинице и колеге народни посланици, Међународна конвенција, о којој данас дискутујемо, против регрутовања, коришћења, финансирања и обуке плаћеника, сматрам да је баш прави тренутак да о њој дискутујемо, с обзиром на то да је Србија земља домаћин Министарског савета ОЕБС-а, тако да је ово можда један најбољи начин да се покаже како Србија има једну активну улогу и како даје свој активни допринос у борби против свих облика који могу да наруше безбедност и мир.

 Да Србија чак и предњачи у томе, ја бих рекла, можда најбоље говоре чињенице у прилог томе, када је конкретно ова конвенција у питању, да су свега четири државе чланице ЕУ до сада ратификовале ову конвенцију, тако да бих рекла да то довољно говори о Србији.

 Не бих се сложила са колегама да је неко закашњење у питању, нарочито ако узмемо овај податак у обзир.

 О чему се ради у овој конвенцији? Конкретно, ова конвенција забрањује коришћење, регрутовање, обуку плаћеника, забрањује њихово деловање и, што је најбитније, све ове поменуте појаве она санкционише, третира као кривично дело, што сматрам да је заиста нешто добро што је требало урадити и чему се заиста треба посветити, да то заиста буде правилно имплементирано.

 У времену у којем живимо, ако све узмемо у обзир, једну глобалну ситуацију, мигрантску кризу, бројна ратна жаришта, уопште на светском нивоу безбедност је угрожена, рекла бих да су на озбиљном тесту све организације које се баве безбедношћу, такође, сви међународни принципи када је безбедност у питању озбиљно су угрожени, тако да су овакве и сличне конвенције наравно добро дошле. Али, оно што је још битније од свега јесте то да мора да постоји међународна сарадња када је борба за очување безбедности и мира у питању. Она заиста мора да постоји, јер без тога неће бити резултата.

 Да безбедност није национална категорија већ међународна категорија, то је одавно познато, тако да се заиста надам да ће бити све више држава које ће конкретно ову конвенцију ратификовати и на тај начин дати свој допринос очувању мира и безбедности.

 Ту су и три споразума између Владе Републике Србије и Финске, Грузије и Румуније. Конкретно, када је Грузија у питању, у питању је Споразум о укидању виза за носиоце дипломатских и службених пасоша. Ми смо до сада имали готово једну апсурдну ситуацију да лицима са цивилним пасошем није била потребна виза, а да је лицима са дипломатским пасошем била потребна виза, тако да се овим споразумом то исправља.

 Када је Грузија у питању, морам нешто да напоменем. То је држава која није признала једнострано проглашену независност Косова, а што је још битније, можда зато што се скорије десило, Грузија је гласала против уласка Косова у УНЕСКО, тако да је то нешто што свакако треба истаћи и похвалити. То значи, Грузија се веома практично показала као наш пријатељ, а јако добро нам је свима познато да се све земље које нису признале Косово, морамо то признати, налазе под одређеним притиском, већим или мањим, али све су под притиском, тако да је свакако на нама да радимо и да улажемо напоре да са земљама које су се показале као наши пријатељи, да на све могуће начине продубљујемо и унапређујемо нашу сарадњу. Овај споразум свакако да јесте један вид тога.

 Ту је и Споразум са Румунијом, где се конкретно ради о бављењу плаћеним пословима чланова породице чланова дипломатских и конзуларних представништва. Последњих година ово је постала једна међународна пракса, зато што до сада то питање није било политички уређено. Овакви споразуми који омогућавају да се лицима која раде у дипломатско-конзуларним представништвима, дакле, члановима њихове породице да се омогући посао. То је једноставно нешто што је јако практично, што је јако корисно и овакви споразуми увек су базирани на принципу реципроцитета и, наравно, као такви, увек су на обострану корист.

 Шта је крајњи циљ оваквих споразума? Крајњи циљ оваквих споразума јесте да се породица одржи на окупу, што је наравно неки приоритет, јер у данашњем времену у којем живимо ретко ко би пристао да напусти свој посао у земљи и да прати свог партнера, свог супружника у иностранство, а да, при томе, изгуби посао. Тако да сматрам, наравно, да и овај споразум треба подржати, као и све остале споразуме.

 У својим излагањима ја увек истакнем да споразуме треба увек подржати и да треба да их буде што више, јер они увек отварају врата за неку нову сарадњу, за развијање неких нових облика сарадње, као што је економска сарадња, која је, наравно, најбитнија за нас, политичка сарадња, тако да увек споразуме треба подржати. Захваљујем. (Аплауз.)

 ПРЕДСЕДАВАЈУЋИ (Константин Арсеновић): Хвала.

 Реч има народни посланик Биљана Илић. Извол'те.

 БИЉАНА ИЛИЋ: Уважени председавајући, поштовани господине министре, поштоване колегинице и колеге народни посланици, пре свега, верујем да конвенција коју би усвајањем требало да ратификујемо представља документ око кога ћемо се једногласно сложити сви. Ово, тим пре, што је Конвенцију још пре 25 година потписала ондашња СФРЈ, као што је и СР Југославија, а тиме и Република Србија, као њен правни сукцесор, то учинила пре 14 година, како је дато у Образложењу Предлога.

 Ако сам добро разумела, самим чином ратификације заокружује се формално–правни поступак прихватања отпочет потписивањем.

 Као што се сви овде добро сећамо, пре извесног времена изменили смо одредбе Кривичног закона, којим се учешће наших држављана у војсци других држава проглашава кривичним делом које се врло строго санкционише, чиме смо фактички ову конвенцију већ прихватили, па је ово сада чин њеног де јуре (de jure) легитимисања.

 Феномен познат као „пси рата“ фигурише у међународној заједници већ деценијама. Као одговор на њега, између осталих разлога је и усвојена предметна конвенција у Генералној скупштини још пре 26 година.

 Последњих година, међутим, овај феномен не само да добија на ширини свега онога што подразумева, него су и последице свега што подразумева неупоредиво веће и значајније у целој међународној заједници, а посебно на просторима наше државе и њеног блиског окружења.

 Инострани плаћеници су раније ишли на ратишта по свету превасходно материјално мотивисани, да не кажем трбухом за крухом. Наравно да је легитимност њиховог крвавог заната увек била крајње упитна са моралног становишта, а пре свега са законског из чега је ова конвенција и проистекла, као међународни правни оквир са којим ће се усклађивати законодавство земаља потписница.

 У последње време сведоци смо метаморфоза у мотивацији плаћеника. Њима више није превасходни мотив новац, већ њихова религијска и идеолошка уверења. Верујем да ћемо се сви сложити у оцени да је нешто мање опасно ако се ради због новца, него ако је примарни мотив дубоко лично уверење. Посебно је проблематично када религија, било како да се зове, постане најважнији елемент идеологизоване свести појединца, затим и група и целих покрета који су последњих деценија нарочито у драматичном порасту.

 Оно што данашње „псе рата“, плаћенике, терористе или како год да их назовемо карактерише јесте потпуна негација највредније светиње која се зове људски живот. Када имамо противника који просто речено, не само да је спреман да погине, него се радујући иде да погине, онда је додатна тешкоћа борити се против њега. Ако губитак живота за њега не представља никакав проблем, напротив, чак доноси част, поштовање и углед његовој породици, шта онда може бити фактор превентивног обраћања?

 Нажалост, изгледа да је правна одмазда, наравно, озакоњена, једини начин сузбијања овог крајње забрињавајућег трећемиленијумског феномена, којим се морамо много ангажованије позабавити на специјалистичким нивоима знања.

 Један од праваца активности јесте што више стручних мишљења и корисних информација које би требало константно публиковати најширој јавности. То је не само тренутни императив, него и задатак, без икаквог претеривања, историјских размера, на којем не бисмо смели пасти, поготово не бисмо смели дозволити да будемо испровоцирани. Иако, након крвавог пира у Паризу, све више чујемо мишљење како је једна од највиших вредности европске заједнице држава – мултикултуралност, мртва, верујем да ћемо имати и снаге и мудрости да себи самима и целом свету докажемо да можемо да будемо права мала балканска оаза у којој спокојно живе грађани разних националности, верских заједница, уважавајући се и поштујући се у потпуности. Захваљујем. (Аплауз.)

 ПРЕДСЕДАВАЈУЋИ: Реч има народна посланица Миланка Јевтовић, није ту, онда, Љиљана Малушић, па Марко Атлагић.

 Извол'те, Љиљана.

 ЉИЉАНА МАЛУШИЋ: Хвала. Уважени председавајући, господине министре са сарадницима из Министарства, даме и господо посланици, данас ћу говорити о једној конвенцији и три споразума. Први је Предлог закона о потврђивању Међународне конвенције против регрутовања, коришћења, финансирања и обуке плаћеника. С обзиром на то да смо ми земља приступница ЕУ и да се руководимо начелима Повеље УН и Декларације о начелима међународног права о пријатељским односима и сарадњи међу државама, у складу са Повељом УН сматрамо да је регрутовање плаћеника кривично дело. Наиме, Повеља, односно Међународна конвенција против регрутовања, коришћења, финансирања и обуке плаћеника усвојена је у Њујорку 1989. године. Ову конвенцију су потписале СФРЈ, СРЈ и на крају Република Србија, што је изузетно добро.

 Законом о допуни Кривичног законика од 10. октобра 2014. године прописана су два нова кривична дела, а то је управо регрутовање плаћеника и друго дело је организовање учествовања, регрутовања плаћеника и слања по свету. Наиме, ово је тешко кривично дело и ја се надам да ће наша држава врло брзо реаговати и санкционисати овакву врсту кривичног дела.

 Оно што је добро је да ова Резолуција, иначе под бројем 44/34, опомиње народе, а управо смо били сведоци онога што се десило у Паризу, али мени није јасно зашто су само 33 земље потписале овај споразум од толико земаља на свету, а стално се говори о пацифизму. Ту су четири земље које припадају ЕУ. То су пре свега Италија, Кипар, Белгија и Хрватска. Три земље су потписале, али нису ратификовале овај споразум, а то су Немачка, Румунија и Пољска. Требало би све земље и да потпишу и да ратификују овај споразум због безбедности свих грађана овог света.

 Наша популација стално расте и сведоци смо колико је људи, миграната прошло кроз нашу земљу. Захваљујући Министарству и господину Стефановићу, нашем министру, ми смо безбедни, нема никаквих индиција о повређивању нашег права, нити међународног, нити домаћег, али увек треба бити на опрезу.

 Оно што је тренутни и горући проблем у свету јесу наравно ратови, тероризам, ево сада и плаћеници, а постоји и нешто друго, повезали су се нарко-дилери са плаћеницима и то је један од горућих проблема у свету, јер се чак и владе руше захваљујући томе. Наравно да за овај споразум није потребно одредити било каква новчана средства из буџета Републике Србије, што је добро.

 Постоје још три споразума о којима ћу кратко говорити. Први споразум је између Владе Републике Србије и Владе Румуније о бављењу плаћеним пословима чланова породица, чланова дипломатских или конзуларних представништава. Споразумом се регулише управо плаћање чланова породице. Поента овог споразума је зближавање, односно очување комплетне породице. Знамо да је породица основна ћелија друштва.

 У свету су рађена истраживања и дошло се до закључка да уколико је породица компактна, много су бољи учинци рада, што је тачно. Породица је подстрекач свега позитивног у свету, наравно, уколико је нормална, углавном су нормалне. Показало се да је и већи проценат бољег рада. Зато је потписан овај споразум, на обострано задовољство две државе. Чланови породице подлежу режиму опорезивања, што је нормално, као и режиму социјалног давања. Овај споразум је потписан на неодређено време и, такође, није потребно издвојити додатна средства из буџета Републике Србије.

 Други споразум о коме ћу причати је Предлог закона о потврђивању Споразума између Владе Републике Србије и Владе Грузије о укидању виза за носиоце дипломатских и службених пасоша. Овај споразум је потписан 2. јуна 2015. године. За све ове споразуме, билатералне, јесте важно да ради на спајању две земље. То је изузетно добро. Прво се раде билатерални, па онда мултилатерални односи. Добро је због спајања, због јачања привреде, због свега, због туризма, пре свега.

 Оно што треба рећи овде јесте да је била једна нелогичност, а то је да су грађани, обични грађани, у које спадам и ја, могли без виза да уђу у Грузију, али зато дипломатски и конзуларни представници нису. То је отклоњено, па је то поједностављено да за први улазак у Грузију треба да постоји виза, међутим, после тога не треба. У континуитету од 90 дана сваки представник дипломатског или конзуларног представништва може да улази онолико пута колико жели, да прелази граничне прелазе без визе, што је добро. За овај споразум, такође, не треба одвојити посебна средства из буџета Републике Србије.

 Такође, трећи споразум је склопљен између Владе Републике Србије и Владе Републике Финске о сукцесији и консолидацији билатералних уговора. Наиме, овим споразумом две земље су утврдиле који од уговора закључених између СФРЈ, СРЈ и Републике Србије још увек важи. Наиме, важе три уговора, и то је добро. Први уговор се односи на избегавање двоструког опорезивања. Потписан је 1986. године, важи и дан- данас, што је одлично. Други уговор је, такође, потписан за време СФРЈ и односи се на превоз у међународном друмском саобраћају. Трећи предлог закона се односи на одређене комерцијалне кредите и он је потписан за време СРЈ, то значи, када смо били у савезништву са Црном Гором.

 Лепо је потписивати уговоре, лепо је приближавати људе, тако се стварају добри односи. Надам се да је ово једна од могућности за немање рата у свету.

 Наравно да ће СНС у дану за гласање гласати за три споразума и за конвенцију. Хвала вам. (Аплауз.)

 ПРЕДСЕДАВАЈУЋИ: Реч има народни посланик Марко Атлагић. Извол'те.

 МАРКО АТЛАГИЋ: Много поштовани потпредседниче Народне скупштине, господине генерале Арсеновићу, уважени господине министре са сарадницима, даме и господо народни посланици, поштовани грађани Србије, ја сам мислио да одустанем од дискусије, али рећи ћу вам само из једног јединог разлога нисам, а тај разлог јесте из поштовања једне нама суседне државе и, просто, да се не понављам што су колегинице и колеге рекле да кажем о чему се ради.

 Господине министре, ја ћу у неколика минута да кажем о Предлогу закона о потписивању Споразума између Владе Републике Србије и Владе Румуније о бављењу плаћеним пословима чланова породице дипломатског-конзуларних представништава.

 Поштовани господине потпредседниче Народне скупштине, обичај је када се говори о оваквим законима о потписивању споразума поготово, нама пријатељским земљама, као што је Румунија, да се каже у контексту нешто тог споразума на основу чега је настао овај споразум. Како знате, Србија је земља која са Румунијом има традиционално добре и пријатељске односе. Они се, поред осталог, заснивају и на историјској традицији. Напомињем даме и господо, када је у питању историја дипломатских односа, успостављени су, па ипак, давне 1841. године, то значи, пре 174 године што није мало у историји дипломатских односа. Исто тако две српске краљице, краљица Наталија и краљица Марија биле су румунског порекла. То потврђује да су и две српске владајуће куће, без обзира колико различите политике водиле, биле свесне куда треба да крену у потрази за поузданим пријатељима. Србија и Румунија биле су савезници у Другом балканском рату, али и у Првом светском рату.

 Дозволите да кажем једну реченицу која не сме остати незапажена, а то је да је за време Првог светског рата у жестоким биткама вођеним, поред осталог, 1916. године заједнички су проливали крв и српски и румунски војници. Тиме су зацементирали многовековно пријатељство српског и румунског народа, о чему сте, вероватно, господо посланици, ви врло добро обавештени.

 За време Другог светског рата, Румунија је била чланица „Сила осовине“, али то није искористила за територијално проширење на штету Србије. То сведочи, поред осталог, и податак да је српски Банат у време немачке окупације остао у саставу српске државе, иако га је Хитлер понудио маршалу Антонеску, што је он одбио, рекавши да (цитирам) – Румунија осим Србије нема других пријатеља у окружењу и не жели да квари односе у региону (завршен цитат). И додао – да сам на Хитлеровом месту оставио бих Србију на миру (завршен цитат). За време разбијања Југославије, Румунија је била суздржана и није отежавала кризу у региону.

 Доласком СНС на власт у Републици Србији и формирањем Владе Републике Србије, на чијем челу је господин Александар Вучић, и избором председника државе Томислава Николића, ти односи се стално усавршавају.

 Поштоване даме и господо, поштовани грађани Србије, Румунија је једна од ретких земаља у свету која није признала Косово и Метохију за државу и хвала им. Исто тако, Румунија је једна од ретких земаља у дијаспори, гледајући регион, а и свет, где је српска национална мањина решила, да кажем, најбоље односе када су у питању национални односи у односу на окружење, а и у односу на европске земље. Дозволите да кажем још једну реченицу да Србија никада у последњих 25 година није имала бољи статус у укупним међународним односима.

 Поштоване даме и господо, из тих и других разлога ваља овај предлог закона о потврђивању Споразума између Републике Србије и Владе Румуније подржати. Позивам и вас, господо из слабашне опозиције, да и ви подржите овај закон, јер ћете бар мало, макар и на тај начин исказати своју приврженост у модернизацији Србије на подручју иностраних послова, за коју се тако здушно залаже и спроводи председник Владе Републике Србије Александар Вучић и министар иностраних послова господин Ивица Дачић, као и сва Влада Републике Србије, већина народних посланика у овој Народној скупштини и већина грађана, скоро плебисцитарно, Републике Србије. Хвала. (Аплауз.)

 ПРЕДСЕДНИК: Хвала.

 Реч има народни посланик Маријан Ристичевић.

 МАРИЈАН РИСТИЧЕВИЋ: Захваљујем. Даме и господо народни посланици, наравно да подржавам ове међународне споразуме са Румунијом и Финском око чланова породице дипломатских представника о њиховом запошљавању. Наравно, и Споразум о визама са Грузијом, потврђивање Међународне конвенције против регрутовања, финансирања и обуке страних плаћеника. Тај споразум је из 1989. године, а ми смо народ који је могао на својој кожи да осети последице деловања таквих плаћеника на разним територијама где живи наш народ.

 Овај споразум мислим да се не односи само на стране плаћенике, прочитао сам га и мислим да је то и за нека лица која би се унутра обучавала и која би се могла обучавати за рушење, свргавање Владе и подривање интегритета државе, а ми смо свакако сведоци да је тих покушаја у нашој земљи било. Бојим се да ће их бити и убудуће и зато дајем право Влади да се оваква врста споразума потврди, иако је из 1989. године и на неким просторима до сада није поштовано.

 Оно што ми је засметало јесте то зато што су поједине колеге овде изједначавале добровољце са страним плаћеницима и добровољце са терористима, а то су сасвим различите ствари. Рецимо, добровољци по међународним конвенцијама уопште нису санкционисани уколико се то ради из неидеолошких, из нестраначких и других ствари. Само да вам напоменем да је Народноослободилачка војска, а то свакако генерал зна, била војска састављена искључиво од добровољаца.

 Према томе, не треба се увек најежити на добровољце, јер добровољци могу да буду и добра ствар. Није добро упоређивати, у апсолутну раван доводити добровољце са страним плаћеницима и терористима. Дакле, постоји инстинкт код одређених људи који мисле да се боре за праву ствар, а Народноослободилачка војска је свакако многима овде који су присутни и који на одређен начин наслеђују ту традицију, њима је сасвим јасно, била састављена искључиво из добровољаца као што је претеча те војске могла бити јединица такозваних „шпанских бораца“, састављена од држављана тадашње Југославије, која се као добровољачка јединица борила у Шпанији. Мислим да ту могу да споменем Благоја Паровића, итд. Верујем да ће ме генерал свакако подржати.

 По мени, није баш згодно, није баш ни хумано упоређивати, рецимо, Че Гевару, грофа Вронског, Николаја Николајевича Рајевског, са рецимо, навешћу неке, Мервид Јашаревић, Нердин Ибрић, Енис Омерагић. Према томе, није, баш, згодно да неке колеге у својим излагањима пореде добровољце са страним плаћеницима, терористима, јер су то сасвим различите ствари.

 Такође, морам да кажем да тероризам није само нека врста натурене болести, да ту има грешака, да је мени жао свих жртава, али ја морам да кажем да жртве морају бити једнаке и да злочинци морају бити једнаки пред законима у целом свету.

 Један живот једног бедуина у Сахари за мене је исто вредан као и живот оног грађанина у Паризу који је изгубљен на начин на који је изгубљен, и ја осуђујем сваку врсту терористичког напада. Али, такође, морам рећи да су одређени облици тероризма настали као производ лицемерног односа Запада и великих сила према малим земљама и када неко запали ракету са неколико хиљада километара и погоди неку свадбу са цивилима негде у Африци, негде у Азији... Дакле, онај ко нема такву врсту оружја може, може из верских разлога, може из патриотизма, може из освете да стави бомбу у ранац и да је донесе и да настрадају сасвим други невини људи.

 Мислим да би се излечио тероризам да пре свега морамо изједначити жртве, цивиле, цивилне жртве било где у свету, да ли су оне погођене ракетом или су погођене бомбашем самоубицом, за мене је апсолутно исто. За мене је сваки живот сваког цивила подједнако вредан, као што ми живот једног терористе, једног плаћеника, пса рата, како то људи зову који иде само, искључиво, из идеје да неког убије, за мене таква врста живота таквих људи није вредна помена, у односу на оне који су страдали због терористичких аката. Свакако, морамо рећи, да се одређене врсте тероризма појављују и због лошег, неједнаког односа према свим жртвама, ја ћу се усудити да кажем, да у одређеним околностима то може да буде лицемерно.

 Ми свакако знамо за случај Милице Ракић која је погођена неком томахавком, негде, са неког Средоземног, Јадранског мора... Наш народ није склон осветама, типа да стави бомбу у ранац и да однесе, и да се на такав начин освети. Постоје народи, постоје вере које су спремне на то. Наравно да ја то не подржавам, али треба сви заједно да се замислимо и да вреднујемо све жртве на подједнак начин и све злочинце на подједнак начин. Онда, верујем да ће тероризма бити све мање.

 Мислим, такође, да по питању учешћа на страним ратиштима, посебно наши држављани треба да буду изузетно опрезни и да у томе не треба учествовати, нити из идеолошких, нити било којих других разлога. Постоји закон који је ова скупштина усвојила, на који сам ја имао амандмане, и да тај закон апсолутно треба поштовати.

 Морам да осудим и неке наше лидере, а често смо сведоци да лидери националистичких партија, када изгубе своју фотељу и функцију у Влади Србије, постају веома радикални, да кажем, чак и фундаменталисти, да тај њихов радикализам иде до тога да када изгубе фотељу то прогласе геноцидом. На такав начин они сеју поља мржње из којих могу да никну неки нови страни плаћеници, могу да никну нови терористи. Одговорност на политичарима, посебно националних партија, јесте јако велика, и морају да пазе шта говоре. Изузетно је ово осетљиво подручје и мислим да се мржња не може сузбити мржњом, да се зло не може сузбити другим злом, и да је то формула. Поново подвлачим – не постоје мање вредне и више вредне жртве! Хвала. (Аплаудирање.)

 ПРЕДСЕДНИК: Реч има народни посланик Владимир Павићевић. Изволите.

 ВЛАДИМИР ПАВИЋЕВИЋ: Даме и господо народни посланици, поштована председнице Народне скупштине, госпођо Гојковић, уважени министре Антићу и поштовани гости из Министарства спољних послова, министре Антићу добро дошли и данас у Народну скупштину.

 Јуче смо, мислим, сви то овде знамо, имали једну веома добру расправу о Предлогу закона о рударству и геолошким истраживањима, а данас се бавимо извесним аспектима наше спољне политике, али и питањима безбедности.

 Мислим, поштована господо, народни посланици и уважени гости, да је веома важно да се током ове расправе подсетимо и сви ми овде, али и да грађанке и грађани наше Републике, чују, на шта се то једна држава која је потписница, на пример, ове конвенције против регрутовања, коришћења, финансирања и обуке плаћеника, обавезује.

 Члан 5. ту је јасан, мислим, веома. Три тачке ту постоје и мислим да је важно овде да нагласимо садржину те три тачке. У тачки 1. пише**:** „Државе чланице обавезују се да неће регрутовати, користити, финансирати или обучавати плаћенике и да ће такве радње инкриминисати, у складу са одредбама ове конвенције.“ Верујем да сваки разумни човек треба да подржи ову конвенцију, да се ратификује и да ту нема никакве дилеме.

 У тачки 2. пише, и ми се обавезујемо и на то и треба да се обавежемо, поштована председнице Народне скупштине, госпођо Гојковић, каже следеће**:** „Државе чланице обавезују се да неће регрутовати, користити, финансирати или обучавати плаћенике са циљем супротстављања легитимном остваривању неотуђивог права народа на самоопредељење, како је предвиђено међународним правом, и предузеће у складу са међународним правом одговарајуће мере да спрече регрутовање, коришћење, финансирање или обуку плаћеника у ову сврху.“ Мислим, поштована господо, наравно да треба да потврдимо овакве реченице. Садржину ових тачака, на пример, овог члана ове конвенције.

 Тачка 3, врло јасна, прецизна, заслужује подршку, каже**:** „Државе чланице дужне су да предвиде одговарајући опсег казни за кривична дела из ове конвенције, водећи рачуна о тешкој природи ових дела.“ Нема никакве дилеме ни за нас да ову конвенцију треба да потврди наша Народна скупштина.

 Мислим, поштована господо, уважени гости из Министарства спољних послова, уважени господине Антићу, да ове речи и ове реченице из члана 5. буде асоцијације на неке безбедносне изазове са којима се суочава и наша држава. Не верујем да је овде било народног посланика који није имао асоцијацију, слушајући ову расправу или читајући садржину ових докумената, на претње тероризма, религијског фундаментализма, на претњу насиља. И мислим, министре Антићу, да је веома важно да овде данас покажемо једну сагласност, један консензус око тога да је безбедност базична вредност, и да на основу тога и ми треба овде да деламо у Народној скупштини, али и сви чланови извршне гране власти.

 Уз то бих додао да је безбедносно наслеђе наше Републике комплексно и да у том смислу треба комплексно сагледавати и ове безбедносне изазове. Зато, господине Антићу, имам један предлог поводом ове расправе и то је предлог који упућујем и својим колегиницама, народним посланицама, али и колегама народним посланицима, и свим члановима Владе, а молим вас и да председнику Владе пренесете овај предлог – предлог је да се у Скупштини, која је наша централна политичка институција, ми увек овде понављамо, светилиште нашег политичког живота, да се у нашој Народној скупштини закаже једна седница, ако се процени и у Влади да треба да буде затворена за јавност, затворена за јавност, на којој ћемо да разговарамо о свим безбедносним изазовима са којима се суочава наша држава, да се информишемо сви овде какво је стање у том сегменту и колико је могуће, поштована господо, да обезбедимо коначно један базични консензус око наших одговора на ове безбедносне изазове!

 Мислим да не треба да се бавимо игроказима. Пренесите то председнику Владе. Није време за глуматања. Време је, мислим, за један савремени приступ политици и релевантан добар одговор за оно што су претње и безбедносни изазови, пре свега. Хвала вам, поштована господо.

 ПРЕДСЕДНИК: Хвала.

 Реч има Јанко Веселиновић. Изволите.

 ЈАНКО ВЕСЕЛИНОВИЋ: Хвала, поштована председнице.

 Поштовани министре, Покрет за преокрет ће подржати Споразум, односно Закон о потврђивању Међународне конвенције против регрутовања, коришћења, финансирања и обуке плаћеника, као што ћемо подржати два споразума са нама пријатељским земљама.

 На почетку морам да искажем једну примедбу, а то је чињеница, што овде данас нема ресорног министра, потпредседника Владе. Не само то, него зато што га замењује министар из његове странке који нема апсолутно никакве везе са овом темом. Разумео бих да је овде данас господин Селаковић, чак и господин Гашић, али министар енергетике са овом темом нема никакве везе.

 Мислим да је та подела на страначке, министарске функције лоша и да је то оно што ову земљу води у оно што се зове страначка држава. То није добро и то је једина примедба коју могу да кажем, господине Антићу. Дакле, ценим ваш рад, посао који обављате, са пуно критика, наравно, али кажем – ово је једна суштинска примедба.

 С друге стране, ја ћу гласати за сва три ова документа. Покрет за преокрет сматра да је безбедност, као што је мој колега Павићевић из Нове странке рекао, базична вредност једног друштва. Нема безбедности једне земље без опште безбедности. Безбедност није питање земље Србије, безбедност је питање безбедности света. Видимо шта се дешава данас, рат је у Сирији и те последице рата осећамо и ми овде у Србији.

 Дакле, имамо азиланте, избеглице, како год хоћете да назовемо те људе који беже од рата, имамо социјалне проблеме које то са собом носим, имамо безбедоносне проблеме које то са собом носим, проблеме на границама, сукоби, подизање жице, спорови међу државама итд. Било је у региону спорова који још увек нису решени. То је питање које није питање једног човека, једне странке, једне нације, једне државе. У том погледу данас нећу изрећи ниједну реч којом ћу поменути позицију или опозицију. Ово је, драге колеге, тема екселанс екселанс (par excellence), око које морамо да се слажемо.

 Дакле, свет је постао несигуран. Свет је несигуран и ви данас када купујете авионску карту, морате добро да водите рачуна да ли та авионска линија води преко једне светске престонице или друге, јер не знате да ли тих дана на том аеродрому можда нећете моћи да слетите. Или, када желите да одете на одмор, не знате да ли да купите туристички аранжман, јер не знате да ли ће тамо бити рата. Најмањи је проблем туристички аранжман, проблем је што ми нисмо сигурни ни за нашу децу. У том смислу потврђивање Међународне конвенције против регрутовања, коришћења, финансирање и обуке плаћеника је добродошло. То међународно право имплементира у наш правни систем. Битно је да ову конвенцију и применимо.

 Колега Павићевић је помињао да борба против тероризма не треба да буде на речима. Он је искористио неколико стилских фигура, са којима бих се сложио, али не бих хтео да буде да данас правим неке инсинуације према једној или другој страни ове сале. Мислим да је ово врло озбиљна тема, да је ово тема о којој можда треба да разговарамо на скупштинским одборима на затвореним седницама. Са овим послом треба да се баве стручни људи. Претпостављам да су два човека која седе поред вас стручна за ту тему. Претпостављам да таквих људи има пуно у нашој земљи и ја им дајем подршку, дајем им подршку у име Покрета за преокрет да раде то на професионалан начин, да заштите нашу земљу и грађане од ових ризика. Хвала.

 ПРЕДСЕДНИК: Хвала.

 Реч има министар Антић. Изволите.

 АЛЕКСАНДАР АНТИЋ: Уважена председнице, даме и господо народни посланици, у потпуности сам, наравно, разумео дискусије и професора Павићевића и професора Веселиновића. Наравно, то је и забележено. То је идеја могућих активности парламента, што кроз надлежне одборе или, евентуално, ако се постигне и неки договор око скупштинске седнице.

 Али, уважавајући право народног посланика, поготово из опозиционих редова, да у свему покуша да нађе неки политички аргумент за одређене критичке тонове на рачун Владе, па тако проналази и такву аргументацију због мог присуства на данашњој седници и боји то неким страначким бојама, ја и због народних посланика и због грађана морам да истакнем само неколико ствари.

 Прво, предлагач ових аката је Влада Републике Србије. Влада Републике Србије може да овласти сваког од министара, потпредседника Владе, министара без портфеља, да брани свако законско решење које Влада као предлагач предлаже Народној скупштини.

 Под два, министар Дачић је заузет организацијом годишње Скупштине ОЕБС-а, која се одржава у нашој земљи, што само по себи дефинише и огроман број обавеза других чланова Владе. Пре свега ту мислим на министра унутрашњих послова и министра одбране, због бројних безбедносних изазова са којима се суочавамо у организацији тако великог скупа, са толико важним званицама из највећих држава света.

 Коначно, и колега Селаковић данас има бројне обавезе, као и већина чланова Владе, тако да је мој долазак на данашњу седницу једино и искључиво последица тога што се мени сет закона већ налази у парламенту и што сам ја ове дане планирао управо за парламентарне активности. Стога, молим вас да се разумемо и да будемо поштени, да заиста не бојимо политички и страначки и оно што треба и оно што не треба! Хвала.

 ПРЕДСЕДНИК: Захваљујем, министре.

 Пошто на листама посланичких група више нема пријављених за реч, питам, да ли неко жели да искористи своје право по члану 96. Пословника? (Не.)

 Закључујем заједнички јединствени претрес.

 Захваљујем министру и његовим сарадницима, односно сарадницима министра Дачића.

 Прелазимо на тачке 7. и 8. дневног реда **–** Предлог одлуке о давању сагласности на Финансијски план Регулаторног тела за електронске медије за 2015. годину и Предлог одлуке о давању сагласности на Финансијски план Агенције за енергетику Републике Србије за 2015. годину(заједнички јединствени претрес)

 Молим посланичке групе, уколико то већ нису учиниле, да одмах поднесу пријаве за реч са редоследом народних посланика.

 Сагласно члану 192. став 3, а сходно члану 157. став 2. Пословника Народне скупштине, отварам заједнички јединствени претрес о**:** Предлогу одлуке о давању сагласности на Финансијски план Регулаторног тела за електронске медије за 2015. годину и Предлог одлуке о давању сагласности на Финансијски план Агенције за енергетику Републике Србије за 2015. годину.

 Представник предлагача није ту.

 Председници, односно представници посланичких група желе реч. (Да.)

 Реч има народни посланик Марко Ђуришић. Изволите.

 МАРКО ЂУРИШИЋ: Хвала. Поштована председнице, колеге посланици, морам да признам да сам, када сам видео ове две тачке дневног реда, био мало збуњен. Седница која је сазвана за 1. децембар 2015. године има на дневном реду тачке – давање сагласности на Финансијски план Регулаторног тела за електронске медије и Агенције за енергетику за 2015. годину. А 2015. година је скоро прошла, ево, мање од месец дана, а ми сада дајемо сагласност за финансијски план.

 И, желео сам да видим зашто је до тога дошло. Зашто ми данас треба да имамо једну, практично, потпуну бесмислену расправу? Расправљамо о финансијском плану на крају године. То значи, ми ту не можемо да кажемо, да урадимо, да изменимо било шта. Онда сам нашао неколико занимљивих ствари, па вам скрећем пажњу.

 Права ствар је Финансијски план Агенције за енергетику. Законски основ због чега ми данас имао ову расправу је члан 61. Закона о енергетици, став 1. који каже – Финансијски план се подноси најкасније до краја октобра текуће године за наредну годину.

 Када погледамо када је Агенција за енергетику усвојила финансијски план, видећемо да је то урађено 21. новембра 2014. године, а да је достављена...тада је у ствари и достављена, то значи, сама Агенција је прекршила закон – за три недеље. Три недеље касније су послали финансијски план. Једино образложење или разлог који сам могао да нађем за ово кршење закона од стране Агенције је то што су можда чекали да се усвоји одлука о привременом утврђивању основица за утврђивање плата, које је било крајем октобра прошле године, овде у Скупштини, на дневном реду, па су вероватно чекали да се види каква ће решења бити усвојена да би они могли да направе своје расходе и поднесу нама финансијски план. И то је добро. Ако су то чекали, тако једино могу да разумем то што су прекршили закон. То значи, закон каже – до краја октобра. Они су прекршили закон, али неко разумевање има.

 Али је потпуно другачија и занимљивија је ситуација са овим другим финансијским планом. То је финансијски план Регулаторног тела за електронске медије. Наиме, они су поштовали закон и њима закон каже да најкасније до краја октобра морају да доставе финансијски план за наредну годину и они су то урадили. Првог новембра су усвојили план и доставили Скупштини, али тај план, наравно, није предвиђао оно смањење плата, односно није рачунао са Законом о привременом уређивању основице за обрачун и исплату плата. Самим тим, Влада је на седници 8. јануара ове године дала мишљење и рекла да мора да се усклади са овим законом.

 И, онда је Регулаторно тело усвојило нови финансијски план 5. марта, доставило га Скупштини, и Одбор за финансије је 12. марта дао предлог да Скупштина усвоји тај финансијски план. То значи, та одлука стоји у процедури овде од 12. марта.

 Можда би ту био крај приче да ја, гледајући документацију, нисам нашао мишљење Владе од 1. јуна 2015. године, које је дато на овај план, који је накнадно, то значи поново, усвојен, ревидиран 4. марта 2015. године, које је опет негативно. Мишљење Владе говори о томе да морају да се измене неке ствари у овом финансијском плану да би он могао да буде усвојен. На ово мишљење Владе од 1. јуна 2015. године нико није реаговао, ни Управни одбор Регулаторног тела, ни Одбор за финансије.

 И сад ја питам посланике владајуће већине – да ли ћете ви гласати за овај финансијски план Регулаторног тела за медије, супротно мишљењу Владе?! Влада је рекла да план не ваља, да мора да се усклади у неким деловима. То значи, да ли ћете ви гласати против? Може, наравно. Скупштина има мишљење и Влада има мишљење. Скупштина може да усвоји овако или онако, али ће бити врло занимљиво да владајућа већина гласа против мишљења Владе и то је један добар тренд, ако се настави у будућности, јер није све што долази из Владе најбоље. Мада, мислим да су у овом случају у праву, као што мислим и отворено говорим када нису у праву. Мислим да је Влада у овом случају у праву и да би било лоше да усвојимо овај финансијски план, јер ово што је Влада констатовала у свом мишљењу је у складу са законом и без тога овај план није довољно добар.

 Надам се да се ова ситуација неће понављати. Не знам, нисам успео да нађем да ли су, рецимо, ова два тела дала финансијске планове за 2016. годину. Подсећам, законски рок је био крај октобра. То значи, они су морали већ да направе финансијски план за 2016. годину и да он, већ, буде овде у парламенту. Нисам успео да га нађем, али то само значи да ћемо опет кршити закон.

 Постављам питање – зашто ми уопште доносимо законе? Зашто у тим законима стоје неки рокови, када се ти рокови не поштују? То питање сам поставио везано и за буџет. Ево, данас је 2. децембар, ми Предлог буџета у Скупштини још немамо. Нема га ни Влада, још није усвојила. А морала је да га усвоји до 1. новембра, а ми да га усвојимо до 15. децембра, после најмање 15 дана, колико треба да буде у процедури. Ништа се од тога неће десити. Можда ћемо га усвојити пре 15. децембра, али сасвим сигурно нећемо имати 15 дана да овде расправљамо на одборима о њему, да видимо, не само ми, него преко нас грађани. Ми смо овде представници грађана. То значи, оно што ми овде радимо, радимо у име неких грађана. Овако, грађани остају ускраћени да утичу на буџет и на политику која ће се спроводити у наредној години.

 Када се гледа овај извештај Регулаторног тела за електронске медије онда неке ствари, које нам се дешавају у дневном животу, везано за стање у нашим медијима, тек постају мање јасне. Наиме, овде су јасно, као подсећање, вероватно посланицима, набројане надлежности Регулатора, то је изведено из закона, неке 23 тачке. Врло је занимљиво сад читати шта све Регулаторно тело за електронске медије треба да ради. Оно што сви знамо и шта очекујемо, то је да утврђује ближа правила која се односе на програмске садржаје, а у вези заштите достојанства личности и других личних права, заштита права малолетника, забрану говора мржње и друго.

 Ми месецима имамо емисије, ријалитије, како се то зове, на националним емитерима по цео дан, који директно угрожавају и права малолетника и промовишу говор мржње, и угрожавају достојанство личности и друга лична права. И не само то! Имамо и квазиинформативне емисије под називом „државни удар“, или не знам ни ја како, „удар на Србију“, по цео дан на емитерима, где се крше разни закони – и овај закон, и Закон о заштити права личности, и достојанства пацијената, и не знам ни ја који све закони, и нико не реагује на то. Односно, не нико, у овом случају требало би да реагује Регулатор, чланови Управног одбора, који овде, ако погледате извештај, имају месечне накнаде од, неких, 90.000 динара, они би требало да реагују. Они се сада скривају иза неких форми, норми, говоре о неким јавним расправама, о томе да ће нешто усвојити када прођу неки рокови! За то време ми имамо свакодневно тровање и узнемиравање грађана Србије преко националних медија, који свој посао, емитовање програма, морају да користе у јавном интересу, јер тако каже закон. То значи, не у интересу једне странке, неког појединца, личном, приватном интересу некога, него у јавном интересу.

 Даље сам гледао надлежности Регулаторног тела – подстиче очување и заштиту српске културе и језика, као и културе и језика националних мањина**;** подстиче унапређење доступности медијских услуга особа са инвалидитетом; подстиче развој стваралаштва у области радио-телевизије и других аудио-визуелних медијских услуга у Републици Србији**;** подстиче развој професионализма и високог степена образовања запослених у електронским медијима у Републици Србији, као и унапређење уређивачке независности и аутономије пружалаца медијских услуга.

 Врло лепо све то звучи. Али, прочитајте овај финансијски план. Да би се оствариле све ове улоге, мора Регулаторно тело нешто да ради. За тај рад су потребна и нека средства.

 Нигде нећете видети на који начин је Регулаторно тело у 2015. години планирало да уради нешто од ових ствари за шта је надлежно по закону. Нигде тога нема. И, онда се чудимо зашто нам је Извештај Европске комисије о стању у медијима негативно. Каже се тамо, добри су закони али се не примењују. Па, ево примера, говорим о томе већ 12 минута. То значи, где се примењују ове ставке закона везано за надлежности Регулаторног тела? Како се примењују? Са којим новцем? Никако! Ништа се на томе не ради и зато је слика у медијима таква каква јесте.

 Ово чиме се у овом извештају, односно у овом финансијском плану хвали Регулаторно тело, то је како ће у 2015. години уплатити у буџет Републике Србије као суфицит 64 милиона динара, и каже, то је повећање од 344%, с обзиром на то да је у 2014. години, уплаћено 18,2 милиона динара. Али је занимљиво када гледате како је то било некад.

 Уплата у буџет Србије 2007. године – 298 милиона динара. Уплата 2008. године – 236 милиона. Уплата 2009. године – 139 милиона. Уплата 2010. године – 82 милиона. Уплата 2011. године – 52 милиона. Уплата 2013. године – 27 милиона и, 2014. године – 18,2 милиона. То значи, сваке године све мање, мање и мање се уплаћује у буџет.

 Регулаторно тело расте, број запослених расте, улогу коју имају по закону не остварују, троше паре, оне паре које би можда могле да заврше у буџету. Ако већ они не раде оно што би требало да раде по овом закону, можда би из буџета, кроз неки програм, ако би министар културе умео да га напише, могло и да се ради нешто на побољшању медијске слике у Србији.

 Све се то не дешава, све то пролази. Верујем да сте ви мислили да данас о овоме нећемо практично ни водити расправу. Какву расправу да водимо 2. децембра 2015. године о финансијском плану за 2015. годину. Колико то има било каквог смисла?! Али, једноставно, нисам могао да не кажем ових неколико ствари везано за ову тачку дневног реда, да изразим незадовољство што се крши закон, што се не поштују рокови закона, што водимо, покушавамо на неки начин да испунимо форму, а потпуно промашујемо суштину и не разговарамо о суштини.

 И лоше је ако се парламент овде претвори у такво тело које неће расправљати о проблемима у овом друштву, ако се јавна расправа не води нигде или се води ван овог тела. Парламент је то место, по Уставу, традицији, по демократској пракси, где се води најважнија расправа о најважнијим темама. Ми то овде, нажалост, немамо прилике, а ево и ова два предлога ових одлука, које данас треба да усвојимо, показују на који начин се доживљава парламент и још једна потврда обесмишљавања парламентаризма у Србији. Хвала.

 ПРЕДСЕДНИК: Захваљујем.

 Реч има народни посланик др Александра Томић. Изволите.

 АЛЕКСАНДРА ТОМИЋ: Уважена председавајућа, поштовани колеге посланици, па, да кренемо прво од одговора и, негде, недоумица које постоје, што се тиче Финансијског плана Агенције за енергетику, зато што имамо извештај Агенције за енергетику које, практично, ова институција, као Регулаторно тело која је врло битна, поготово када су у питању европске интеграције – Трећи пакет директива ЕУ, спровођење новог закона о енергетици, који смо усвојили 29. децембра прошле године и која, једноставно, полаже своје извештаје и подноси Одбору за привреду и енергетику Скупштине Србије, али Финансијски план је у домену онога што ради Одбор за финансије и буџетску потрошњу, пре тога има обавезу, на основу Пословника о раду и закона на које је формирана, да Влада да своје мишљење.

 Оно због чега је Агенција каснила у том формалном смислу је, ако се сећате, да смо донели законе који се односе на смањење плата свих државних службеника. Оно што је још интересантније, то је да су уопште плате везане биле за институције које се односе на правосудни систем. Тако да су они тражили једно правно тумачење – да ли уопште њихове плате спадају под удар овог закона или не. Тек на основу таквих тумачења, они су морали да ураде план. Када су урадили план, онда су га и усвојили, тај датум је 21. новембар, а сетићете се да је, иначе, од 1. новембра била примена оног закона о коме се односило на смањење плата и довођење у ред уопште и консолидацију јавних финансија.

 Због тога је дошло до те чињенице да се пошаље, тек, онда Влади на разматрање. Тада Влада подноси практично Народној скупштини Републике Србије, 9. априла 2015. године своје мишљење. Влада даје мишљење на основу прибављених свих мишљења министарстава надлежних са којима сарађује Агенција за енергетику. То значи, то нису само финансије, већ и Министарство енергетике, и због тога, тек, онда, у мају месецу, практично, одбор надлежан за финансије усваја овакав план, односно даје мишљење да се Скупштина Србије у пленуму изјасни о томе.

 Оно што је интересантно, а треба рећи и треба и грађани Србије да знају, Агенција за енергетику је добила велика овлашћења по питању спровођења Закона о енергетици, поготово што је усвојила тај Трећи пакет директива ЕУ, а ЕУ каже да ни Влада, ни Скупштина, ни уопште државне институције не сме да имају толики утицај на вођење политике. Због тога као резултат тога добијамо да Агенција за енергетику директно учествује у поступку регулације цене електричне енергије, уопште, учествује на лиценцирању привредних субјеката који треба да се баве и продајом и дистрибуцијом и електричне енергије и гаса. То значи, не може више, рецимо, само „Србијагас“ да буде та институција која ће продавати гас и дистрибуирати. Не може да буде само, рецимо, ЕПС, то је једно отварање тржишта и стварање једне конкурентске предности на тржишту да се појави велики број компанија које ће се бавити овим послом.

 Агенција је, заиста, тим својим послом дошла до тога да је 16 лиценци под веома високим критеријумима могла да изда, те лиценце за бављење овим послом, али на крају крајева то су наше европске обавезе које нису нимало лаке, поготово за привредне субјекте који желе да се баве овим послом.

 И, на крају, за то су потребни одређени капацитети у смислу кадрова који раде у тој агенцији, с обзиром на то да имамо мали број запослених у овим агенцијама, јер су оне релативно младе у свом постојању. Због тога је потребна додатна и едукација и рад са тим људима да би могли да изнесу сав овај посао. То јачање капацитета није могуће и то знање које треба, на крају крајева, људи који се баве овим послом унутар Агенције не могу да стекну на факултетима, него, једноставно, морају у сарадњи са својим европским колегама да стекну.

 На крају крајева, Агенција за енергетику има обавезе и у сарадњи је, и постала је чланица европске Асоцијације агенције за енергетику. Она ће имати обавезе да поступа директно према њиховим директивама, сада, у 2016. години. То је оно због чега сигурно, да када се прави план, уопште финансијски, није тако једноставно. При томе, ви видите да се многе ствари на тржишту уопште мењају, да се многи законски предлози мењају, да је Министарство енергетике послало Акциони план за Поглавље XV, које се односи на енергетику, Европској комисији. Тако да је Агенција кроз своје извештавање Одбору нама презентовала тај финансијски план, у смислу као саставни део уопште Извештаја о пословању за претходну годину.

 А финансијски планови за ову годину праве се на основу претходних. Тако да је, уопште, оно што кажемо, ето, да је прекорачење рока мање од месец дана било условљено доношењем других законских решења. Мислим да овај финансијски план, што се тиче Агенције, уопште није споран.

 Оно што треба рећи, то је да је он обима од 198 милиона 793 хиљаде 180 динара. Односи се на приходе које убира агенција на основу лиценци, накнада и донација.

 Постоје многи међународни пројекти које Агенција врши, баш, због подизања капацитета, али и одређеног подизања нивоа свести привредних субјеката са којима ради да на одређени начин буду што боље упознати са тиме шта треба да ураде да би стекли одређене статусе и били лиценцирани.

 Али расходи на које ова агенција треба да утроши средства јесу, пре свега, плате и зараде које износе око 25%, закуп који износи око 19%, такозвани нематеријални трошкови који износе 21% и онај остатак, практично, пројектован је за ризике од наплата потраживања које обухвата ту неку обавезну резерву од око 3,5 милиона динара.

 Мислим да овај финансијски план заиста треба подржати, јер ће он помоћи Агенцији да за 2016. годину, једноставно, они су урадили у том неком свом нацрту, али без усвојеног од ове године они не могу, једноставно, да се појаве ни са планом за 2016. годину.

 Оно што је још важно да кажемо, што се тиче овог финансијског плана регулаторних тела за електронске медије, као што видите та институција је поступила по закону и због тога је дошло, управо, због враћања на поновно предлагање и због тога је и дошло до тога да се опет чека и опет се пролонгирају рокови.

 Али оно што је важно да се каже јесте то да је она ревидирала своје ставке, поготово када су у питању приходи и расходи и треба рећи да постоји тај суфицит, о коме причамо, између прихода и расхода, али треба рећи да постоје наплате из претходних периода.

 Због тога не постоји овакав план, али сам ја сигурна и имам заиста образложење Одбора за финансије да су они узели све ове факторе у обзир када су усвајали овај план и дали Скупштини на усвајање, јер без овога плана они неће моћи да функционишу ни следеће године.

 Тако да мислим да сте можда у праву да они довољно нису видљиви у јавности по свом раду, али мислим што се тиче финансија да сигурно Одбор за финансије где седе наше колеге, на крају крајева и представници ваше странке и странака, једноставно, могу да дају своја мишљења када долазе као тачка дневног реда.

 Тако да, у сваком случају, ова два финансијска плана треба усвојити, јер не можемо блокирати рад ових институција од којих заиста многи фактору у друштву зависе и многе пословне активности зависе у друштву.

 Ја сам зато да СНС, у сваком случају, треба да покаже и показаће својим гласањем да прихвата овакве планове, а надам се и да ће друге странке које су у опозицији прихватити ове предлоге. Хвала. (Аплауз.)

 ПРЕДСЕДНИК: Захваљујем.

 Имамо листу пријављених. Од присутних ту је само Маријан Ристичевић.

 Хоћете да говорите?

 Нема, није, Александра Јерков није ту, Владимир Павићевић није ту, Јанко Веселиновић није ту.

 То значи, Маријан Ристичевић. Изволите.

 МАРИЈАН РИСТИЧЕВИЋ: Даме и господо народни посланици, ја се могу сложити са критиком Регулаторног тела за електронске медије. Могу да се сложим око тога да су им примања велика, оно што је опозиција тврдила. Могу да се сложим и да су лоши, али ми није јасно зашто су их тако лоше бирали.

 Колико се ја сећам, а ту су колеге, свакако колегиница то мислим да зна боље од мене, ја се не сећам да смо ми из тог регулаторног тела било кога изабрали. Ја мислим да смо то затекли изабрано од странке бившег режима. Да смо их сменили, било би да смо извршили политички реваншизам.

 Сада када то нисмо учинили они су лошији, а ми треба сада да будемо лоши зато што су они изабрали лоше кадрове за то регулаторно тело. Ја, колико видим они неће нама опростити ни све своје грешке, па чак ни поједине.

 Што се тиче Агенције за енергетику, ту је речено – нећете, ваљда, гласати зато што Влада није нешто гласала, па, нећете, ваљда, ви гласати супротно мишљењу Владе.

 Ево, ја, колико ја знам, ја сам гласао сигурно за, једно, 30 амандмана опозиције. Једно, 20 пута сам гласао против неких делова закона или нечега што је предложила Влада и чим гласаш против, аутоматски, као, разлаз система, распад у посланичкој групи итд, а ако гласаш „за“, онда кажу – то су истомишљеници, сви су навијени итд. Тако да ја не знам њихове примедбе када нам приложе такву врсту примедбе на шта мисле.

 Да ли некад помисле да смо ми припадници једног демократског друштва и да се политичка истина утврђује у овом парламенту бројањем гласова, без обзира да ли је то предложила Влада, народни посланици, група народних посланика, да ли је то закон, да ли је то споразум, да ли је то одлука, да ли су то делови закона, исправке закона, предлози за исправку такозвани амандмани.

 Да ли значи уколико гласамо онако као што гласа Влада, онда смо истомишљеници, али, ако смо случајно гласали или са намером гласали против тога, онда је то распад система, Влада изгубила подршку итд.

 Нико од њих да схвати да је ово друштво кренуло, ја не тврдим да је уистину у потпуности демократско, зато што је то млада демократија, зато што смо ми то кренули од деведесетих година, зато што се демократија ствара, за њу је то један процес, то је процес зрења итд, и мислим да би требало да размисле да се демократија, ипак, утврђује бројањем гласова и да, без обзира, на коју страну то превагне, та политичка истина утврђена, све до момента док не буде формирано неко друго већинско мишљење и формира неку своју политичку истину, и стога сам ја нашао за сходно да се обратим поводом ова два предлога, с тим што нам је Агенција за енергетику веома битна.

 У наредном периоду, ако усвојимо Закон о пољопривредном земљишту биће нам веома битна због запуштеног земљишта и давања лиценци, енергетских дозвола за производњу енергије од биомасе и кроз сточарство и све преко једног мегавата, а то колегиница Томић зна, биће подложно давању одговарајућих дозвола од Агенције за енергетику и она нам је веома битна.

 Колико видим у том финансијском плану нема неких велики средстава, то је 170 милиона. За време странке бившег режима то је крао председник месне заједнице до подне.

 Дакле, немамо се шта око тога превише расправљати. Мислим да је овде све јасно и та агенција заслужује да има подршку, с обзиром на то да је чека изузетно одговоран посао када усвојимо овај закон и запуштено земљиште приведемо намени, сваки хектар „мискантуса“ даје енергетску вредност од девет хиљада литара дизела.

 Дакле, свако ко буде на оном запуштеном земљишту, а тога има, наводно, 581 хиљада хектара, мислим да је, у већини, надам се, узурпирано, да има необрађено максимално 400 хиљада.

 То су огромни енергетски потенцијали, да од обновљиве енергије, биомасе, кроз сточарство произведемо низ енергетских фарми, зато нам је Агенција за енергетику веома битна и зато ћу ја подржати обе ове ствари, с тим што реч не би ни узео да није било неосноване критике која се односи на ово регулаторно тело које су они изабрали, а хоће да кажу да је лоше и да то припишу нама, иако су га они изабрали. Хвала. (Аплауз.)

 ПРЕДСЕДНИК: Хвала.

 Пошто на листама нема више пријављених за реч, односно да ли можда представници посланичких група по члану 96. желе реч? (Да.)

 Марко Ђуришић, изволите. Имате четири минута.

 МАРКО ЂУРИШИЋ: Хвала, председнице. Наравно, желим да се осврнем на ово мало што је речено око ове расправе. Да, јесте важно ко је кога бирао у одређено тело, али мислим да је важније да о томе говоримо како неко ради. То што је неко изабран у неком тренутку то значи да је добио шансу и ми говоримо сада о томе какви су резултати нечијег рада, односно ја сам о томе говорио. Сматрам да нису добри.

 Навео сам тачно делове закона који дефинишу надлежности Регулаторног тела за електронске медије и поставио вам питање – како остварује то регулаторно тело те надлежности? Шта ради на том плану? Шта ради на промовисању професионализма и одговорности у медијима? Шта ради на обучавању новинара и уредника? Шта ради на заштити малолетника? Шта ради на заштити повреде угледа личности? Шта ради на спровођењу других закона?

 Да ли се расправа завршава на томе ко је када биран? Па, ево, за неколико недеља претпостављам да ће парламент изабрати нове чланове и није истина да никог нисте изабрали. Промењен је један члан РЕМ-а, биран је, чини ми се, средином ове године.

 Не завршава се наша одговорност за рад неког тела оним даном када неког изаберемо у то тело, него треба да пратимо шта то тело ради и да говоримо овде о томе, и ако неког треба да сменимо, променимо због тога што ради лоше, увек сам за то, без обзира да ли смо неког изабрали негде или не. Верујем да и ви тако размишљате, да нисте самим чином што смо негде неког изабрали заборавили и скинули одговорност са себе.

 Говорио сам о томе да ако на овај начин усвајамо овај извештај, кршећи законе, ми сами подривамо правни поредак ове земље. Европске интеграције, о којима се толико пуно говори, нису само усвајање неких прописа и норми, него спровођење тога у живот. И навео сам вам, тачно цитирао Извештај Европске комисије везано за медије. Да, каже, усвојени су нови закони у медијима, али се не спроводе. Не спроводе се! Ево једна потврда тога.

 Друга потврда је где је Регистар медија? Четрнаестог августа истекао је рок, годину дана је био рок да се направи Регистар медија, ни данас га нема. Министар неће да одговори на то посланичко питање.

 То значи, да бисмо могли да идемо даље у тим европским интеграцијама ми законе морамо да спроводимо, а ми смо као врховно законодавно тело одговорни за то како се закони у овој земљи и примењују. Контролишемо примену закона, макар би требало.

 И, ако се на овај начин закони спроводе, па нећемо напредовати даље. То значи, неће моћи Агенција, добро каже колегиница, она не може да усвоји извештај за 2016. годину, зато што није усвојен извештај за 2015. годину. Али, шта ћемо ми да урадимо да побољшамо то, да се овакве ствари више не понављају. Ако ћутимо данас и кажемо – ово је све у реду, можемо да усвојимо извештај за 2015. годину у децембру 2015. године, планове, извињавам се, планове усвајамо. Извештаје, питање је када ћемо усвајати, вероватно када прођу три или четири године.

 Тако нећемо напредовати у евроинтеграцијама, и ако нам је циљ, а требало би да јесте, често понављамо како су сви данас у парламенту Србије за европску будућност Србије, онда, морамо да радимо одговорније. То је суштина моје дискусије. Хвала.

 ПРЕДСЕДНИК: Захваљујем. Захваљујем.

 Реч има народни посланик Александра Томић.

 АЛЕКСАНДРА ТОМИЋ: Уважена председавајућа, поштоване колеге посланици, ако је неко попустљив према регулаторним телима онда је то, заиста, Српска напредна странка и господин Александар Вучић.

 Уопште нисмо мењали људе, чак, и када су били предложени поново на реизбор, поново су одабрани. Баш, због тога да нам не би било пребацивано како вршимо политички реваншизам, јер смо сматрали да та два тела треба да се баве струком и да су зато изабрани на та места, да своју независност огледају баш по томе што се баве својим послом, а не да се баве политиком, а не да постају нека четврта грана и помоћ опозиције за напад на Владу Александра Вучића.

 То значи, управо, због тога када причамо о извештајима о раду, њихове извештаје усвајају надлежни одбори. На одборима постоје представници свих странака из овог парламента који могу да кажу нешто о томе.

 Када говоримо о финансијском плану тих институција, они су саставни део тих извештаја и онда одлазе у Владу, а Влада даје своје мишљење, враћају се у парламент и онда долазе на Одбор за финансије и за буџет и јавну потрошњу, и тада долазе у пленум.

 То значи, много је места на којима посланици могу да кажу ово што ви данас говорите и много је места за критику оваквих финансијских извештаја и њиховог рада, али данашња тема је давање сагласности на Финансијски план ових институција. Пре свега, видим да имате највише примедби на РЕМ, то значи Регулаторно тело које се односи на електронске медије.

 Влада господине Вучића не жели уопште да врши било какав притисак на било које независно регулаторно тело, ни на било коју институцију, а поготово која је у надлежности рада Народне скупштине Србије, јер Скупштина Србије, једноставно, ради свој посао.

 И због тога мислимо, људи који представљају ове институције, никада нису биле спорне и никада нису биле мењане. Као што видите и Регулаторно тело није мењало свој састав. Кажете да је промењен један члан, а тај један члан је промењен, вероватно, зато што му је истекао мандат, као што су и многе комисије и агенције мењале своје чланове којима је истекао мандат, или су отишли у пензију.

 Према томе, мислим да критика са те стране не стоји по данашњој тачки дневног реда, јер данашња тачка треба да омогући несметан рад ових институција.

 Кроз Финансијски план и усвајање ми ћемо омогућити тим регулаторним телима да раде свој посао и сигурно је да је прошло све те инстанце о којима сте говорили. Сигурно да ти извештаји нису били преко ноћи доношени, већ имају неки свој историјски след и трају више месеци.

 Према томе, то је један од основа у којима ми, сигурно, треба да усвојимо овакве предлоге. Ја вам захваљујем. (Аплауз.)

 ПРЕДСЕДАВАЈУЋИ (Игор Бечић): Захваљујем.

 Да ли још неко жели реч? (Не.)

 Закључујем заједнички јединствени претрес о предлозима одлука.

 Захваљујем народним посланицима на учешћу у данашњој седници и наставак је у петак, у 10.00 часова, у расправи по појединостима.

(Седница је прекинута у 13.25 часова.)